RAPPORT MILL-KUMMISSJONI Rapport dwar il-Politika dwar il-Kompetizzjoni 2010 Introduzzjoni 1. Biex tiċċelebra l-40 anniversarju tar-Rapport dwar Politika tal-Kompetizzjoni, din l-edizzjoni tibda b’ħarsa ġenerali lejn l-iżviluppi ewlenin tal-politika tal-kompetizzjoni u l-infurzar matul l-aħħar 40 sena. Id-dispożizzjonijiet tat-Trattat li jistabbilixxu l-poteri u r-responsabbiltajiet tal-Kummissjoni fil-qasam tal-politika tal-kompetizzjoni baqgħu stabbli ferm matul l-aħħar 40 snin, filwaqt li l-ambjent ekonomiku u politiku nbidel b’mod drammatiku. Ir-regoli u l-proċeduri tal-politika tal-kompetizzjoni għalhekk għaddew minn proċess kontinwu ta’ adattament sabiex jikkontribwixxu għall-għanijiet prinċipali tal-UE: il-bini tas-Suq Uniku, li jsir jipproduċi iktar riżultati lill-konsumaturi u l-kisba ta’ ekonomija kompetittiva tas-suq soċjali. Jekk inħarsu lura, din l-evoluzzjoni tipprovdi l-bażi għall-valutazzjoni tal-isfidi ewlenin li l-politika tal-kompetizzjoni iffaċċjat fil-passat u dawk li għad iridu jiġu indirizzati. 2. L-ewwel taqsima ta’ dan ir-rapport tipprovdi ħarsa ġenerali lejn kif l-istrumenti tal-politika tal-kompetizzjoni, jiġifieri l-għajnuna mill-Istat, ir-regoli tal-kontroll tal-antitrust u tal-amalgamazzjonijiet, ġew żviluppati iktar u applikati. Din it-taqsima tinkludi wkoll aġġornament dwar l-użu tar-regoli temporanji għall-għajnuna mill-Istat adottati bħala reazzjoni għall-kriżi finanzjarja u ekonomika. It-tieni taqsima tiddiskuti kif l-istrumenti tal-kompetizzjoni kienu użati f’setturi partikolari. It-tielet taqsima tiffoka fuq il-koperazzjoni fi ħdan in-Network Ewropea għall-Kompetizzjoni (ECN) u mal-Qrati nazzjonali filwaqt li r-raba’ taqsima tittratta l-attivitajiet internazzjonali. Il-ħames taqsima tipprovdi ħarsa ġenerali lejn l-attivitajiet relatati mal-konsumatur u d-djalogu mal-partijiet interessati. Fl-aħħar nett, tingħata deskrizzjoni qasira tal-koperazzjoni interistituzzjonali fis-sitt taqsima. Għall-kuntrarju tar-rapport tas-sena li għaddiet, dan ir-rapport ma fihx kapitolu li jiffoka fuq suġġett ikkunsidrat li għandu importanza partikolari fil-qasam tal-politika tal-kompetizzjoni. 3. Dan ir-rapport huwa sommarju mhux eżawrjenti tal-attivitajiet imwettqa mill-Kummissjoni fil-qasam tal-politika tal-kompetizzjoni fis-sena 2010. Iktar tagħrif jista’ jinstab fid-Dokument ta’ Ħidma tal-Persunal tal-Kummissjoni u fil-websajt tal-Direttorat-Ġenerali tal-Kompetizzjoni[1]. L-40 anniversarju tar-Rapport Dwar il-Politika Tal-Kompetizzjoni Il-Politika tal-Kompetizzjoni: Vantaġġ tal-Unjoni Ewropea Kontinwità u evoluzzjoni fil-politika tal-kompetizzjoni tal-UE 4. Għal 40 sena, il-Kummissjoni ddokumentat kif infurzat u ffurmat il-politika tal-kompetizzjoni tal-UE. Sabiex ifakkar dan l-anniversarju, ir-Rapport ta’ din is-sena joqgħod lura mill-punti urġenti tal-ġurnata tal-lum biex tingħata ħarsa ġenerali lejn l-evoluzzjonijiet tal-politika tal-kompetizzjoni. 5. L-ewwel Rapport dwar il-politika tal-kompetizzjoni ġie ppubblikat fl-1971 bħala reazzjoni għal talba mill-Parlament Ewropew. Ftit wara, il-Komunità Ekonomika Ewropea iffaċċjat kriżi ekonomika severa minħabba x-xokk tal-prezz taż-żejt tal-1973, li rriżulta fi pressjonijiet inflazzjonarji. Ir-Rapporti bikrija jagħtu rendikont ta’ kif il-politika tal-kompetizzjoni kienet użata mill-Kummissjoni bħala parti minn taħlita ta’ politika usa’ li tindirizza din il-kriżi ekonomika. L-iskjerament tal-politika tal-kompetizzjoni fi ħdan rispons ta’ politika kkoordinat biex jiġu ttrattati l-isfidi ekonomiċi ewlenin għalhekk mhux mingħajr preċedent. 6. Bl-istess mod, filwaqt li l-ambjent li fih taħdem il-politika tal-kompetizzjoni tal-UE għadda minn bidliet kbar, bħall-iżvilupp teknoloġiku mgħaġġel, it-tkabbir jew il-globalizzazzjoni, id-dispożizzjonijiet oriġinali tat-Trattat tal-1957 li jipprojbixxu ċertu ftehim antikompetittiv u l-abbużi ta’ pożizzjonijiet dominanti kif ukoll id-dispożizzjonijiet dwar l-għajnuna mill-Istat baqgħu notevolment l-istess matul iż-żmien, xhieda tal-kapaċità inerenti tagħhom li jiġu applikati f’ċirkostanzi differenti. 7. Ir-Regolamenti tal-Kunsill, li juru s-setgħat u l-obbligi speċifiċi tal-infurzar u tal-Kummissjoni f’iktar dettall, ġew immarkati wkoll minn kontinwità u reżistenza konsiderevoli. Fil-qasam tal-antitrust, ir-Regolament tal-Kunsill tal-1962 li jispeċifika l-poteri tal-infurzar tal-Kummissjoni ma ġiex emendat sal-2004. Fil-kontroll tal-amalgamazzjonijiet, ir-Regolament korrispondenti ġie adottat fl-1989 u ġie ristrutturat darba biss wara dan. Regolament li jistipula r-regoli proċedurali fid-dettall fil-qasam tal-għajnuna mill-Istat ġie adottat fl-1999. 8. Minħabba l-poteri esklussivi tagħha fil-qasam tal-politika tal-kompetizzjoni, ikkonfermati mit-Trattat ta’ Lisbona, il-Kummissjoni għandha s-setgħa li tadotta regoli iktar iddettaljati dwar kif beħsiebha tapplika l-għodod prinċipali tagħha, jiġifieri d-dispożizzjonijiet tat-Trattat dwar l-antitrust, l-amalgamazzjonijiet u l-għajnuna mill-Istat. Din id-diskrezzjoni fid-disinn u l-applikazzjoni ta’ dawn ir-regoli ġiet ikkonfermata diversi drabi mis-sentenzi tal-Qrati Ewropej fil-Lussemburgu, li l-ġurisprudenza tagħhom kellha rwol essenzjali fl-iżgurar tal-konsistenza u l-effiċjenza tal-politika tal-kompetizzjoni. [pic] 9. Din id-diskrezzjoni għenet lill-Kummissjoni wkoll biex tfassal u żżomm il-qafas regolatorju aġġornat mal-isfidi li dejjem jinbidlu fl-iffurmar tal-UE. Madankollu, żewġ fatturi li jistgħu jiġu identifikati b’mod ċar huma preżenti fl-istorja kollha tal-politika tal-kompetizzjoni tal-UE: il-kontribut tagħha għall-kostruzzjoni u l-preservazzjoni tas-suq intern u l-kontribut tagħha għall-benesseri tal-konsumatur. Fl-istess ħin, il-politika tal-kompetizzjoni appoġġjat l-għanijiet prinċipali tal-Unjoni kif stabbiliti fit-Trattati: suq kompetittiv, koeżjoni ekonomika, soċjali u territorjali u l-iżvilupp sostenibbli. Kontribuzzjoni għall-bini tas-suq intern 10. Prijorità ewlenija fl-ewwel deċennji tal-eżistenza tal-Komunità Ekonomika Ewropea kienet li jitneħħew progressivament l-ostakli imposti mill-Istat bejn l-Istati Membri. Ir-regoli tal-kompetizzjoni tat-Trattat KEE – b’mod partikolari r-regoli tal-antitrust - akkumpanjaw u appoġġjaw din it-tneħħija progressiva tal-ostakoli għall-kummerċ. Fil-fatt, fit-termini tal-ewwel Rapport dwar il-Politika tal-Kompetizzjoni, “ il-politika Komunitarja għandha, l-ewwel nett, timpedixxi li r-restrizzjonijiet u l-ostakli governattivi - li tneħħew – jiġu sostitwiti minn miżuri simili ta’ natura privata ”[2]. Skont dan, ir-regoli tal-antitrust ġew infurzati b’mod rigoruż sabiex jimpedixxu lill-kumpaniji milli jaqsmu s-suq intern b’mod artifiċjali permezz ta’ prattiċi bħall-qsim u l-kompartimentalizzazzjoni tas-suq, diskriminazzjoni fil-prezz jew li jitqajmu ostakoli għall-kummerċ parallel. L-ewwel każijiet tal-antitrust li mmiraw lejn l-impedimenti għall-importazzjonijiet paralleli miftiehma bejn kumpaniji privati jmorru lura sas-snin 1960s notevolment id-deċiżjoni pijuniera fl-1964 kontra l-ftehim Grundig-Consten[3] li wasslet għal kompartimentalizzazzjoni tas-suq u differenzi sostanzjali fil-prezz bejn Franza u l-Ġermanja għall-istess prodotti. Komplew isiru attivitajiet ta’ infurzar estensivi f’dan il-qasam tul is-snin 1970s u lil hinn, li mmiraw lejn prattiċi antikompetittivi bħal kartelli tal-qsim fis-swieq[4]. [pic] 11. L-introduzzjoni tal-kontroll tal-amalgamazzjonijiet fl-1989 - wieħed mit-tragwardji importanti tul l-aħħar 40 sena – għandu jitqies fid-dawl tal-qabża kwalitattiva li s-suq intern kien għaddej minnha fid-direzzjoni lejn il-ħolqien formali tiegħu fil-31 ta’ Diċembru 1992 wara d- dħul fis-seħħ fl-1987 tal-Att Uniku Ewropew. Il-politika tal-kompetizzjoni kkunsidrat ir-realtajiet ġodda tas-suq ta’ żieda fl-opportunitajiet għall-kumpaniji Ewropej biex jingħaqdu u jakkwistaw assi bejn il-fruntieri nazzjonali. Bidla gradwali kienet meħtieġa u r-Regolament dwar l-Amalgamazzjonijiet tal-1989 kien il-qofol ta’ kampanja li l-Kummissjoni kienet diġà bdiet fl-1973, li tistabbilixxi punt ta’ waqfa waħda għar-reviżjoni tal-amalgamazzjonijiet u l-akkwiżizzjonijiet li jkollhom dimensjoni Ewropea[5]. Attenzjoni ikbar fuq il-benesseri tal-konsumatur 12. Sussegwentement, matul l-aħħar żewġ deċennji, il-politika tal-antitrust u l-amalgamazzjonijiet u l-infurzar tal-Kummissjoni u enfasi, b’mod iktar effettiv, fuq il-benesseri tal-konsumatur, notevolment permezz ta’ analiżi ekonomika dejjem iktar irfinata. Il-ħidma tal-Kummissjoni fuq ir-Regolament tal-Amalgamazzjonijiet bdiet dan il-proċess, billi eliminat ir-riskji ta’ ħsara lill-konsumatur li tirriżulta mill-ħolqien u t-tisħiħ ta’ pożizzjonijiet dominanti permezz ta’ amalgamazzjonijiet. 13. Fl-aħħar tal-1990 u u l-bidu tal-2000, il-politika tal-Kummissjoni dwar l-antitrust bdiet tagħmel passi kbar lejn approċċ ibbażat fuq l-effetti, notevolment permezz tal-adozzjoni tal-ewwel ġenerazzjoni ta’ regoli dwar ftehimiet bejn il-kompetituri (ftehimiet orizzontali) u l-ftehimiet bejn livelli differenti fil-katina ta’ distribuzzjoni (ftehim vertikali). Din il-ġenerazzjoni l-ġdida tar-regoli tal-antitrust għamlet possibbli li l-Kummissjoni, meta tqis l-aspetti pro jew antikompetittivi ta’ ftehimiet differenti, tkun tista’ tiffoka fuq dawk li jinvolvu kumpaniji b’setgħa fis-suq, jiġifieri fejn tista’ tirriżulta ħsara potenzjali lill-konsumatur. 14. Dan ippermetta wkoll li l-Kummissjoni tiffoka aħjar ir-riżorsi limitati tagħha fuq il-ftehimiet li jikkawżaw l-ikbar danni bejn il-kumpaniji, bħal kartelli li effettivament ma għandhom ebda effetti prokompetittivi u għalhekk, fil-prattika, huma dejjem ipprojbiti. Bħal fil-każ ta’ ksur ieħor tal-antitrust mill-kumpaniji, il-Kummissjoni tista’ timponi multi mmirati sabiex jiskoraġġixxu kondotta bħal din. Filwaqt li l-ġlieda kontra l-kartelli qawwija llum hija rikonoxxuta b’mod sħiħ bħala pilastru fundamentali tal-politika tal-kompetizzjoni, dan mhux dejjem kien hekk u l-Kummissjoni kienet inizjalment imxiet pass pass fl-assenza, prinċipalment, ta’ liġijiet nazzjonali u infurzar kontra l-kartelli. Skont każ wieħed “[l]-għan kien, skont [il-Kummissarju għall-Kompetizzjoni ta’ dak iż-żmien] li tinfetaħ investigazzjoni dwar ftit kartelli ewlenin li kienu partikolarment dannużi għall-istabbiliment tal-Komunità ”[6]. Għal darb’oħra, hija ddikjarata l-konnessjoni mal-istabbiliment progressiv tas-suq intern. [pic] 15. Is-sena 2002 immarkat punt ta’ bidla fil-politika tal-kompetizzjoni, permezz tal-annullament tal-Qorti tal-Prim’Istanza, relattivament wara xulxin, ta’ tliet deċiżjonijiet tal-Kummissjoni dwar projbizzjoni ta’ amalgamazzjoni minħabba nuqqas ta’ analiżi ekonomika suffiċjenti u żbalji ta’ evalwazzjoni. Iżda dan ġab miegħu benefiċċji fit-tul peress li l-Kummissjoni ddeċidiet li ttejjeb malajr il-kapaċità tagħha li twettaq analiżi ekonomika iktar sofistikata, notevolment permezz tal-ħolqien ta’ tim ta’ ekonomisti speċjalizzati taħt ir-responsabbiltà ta’ Ekonomista Ewlieni fl-2003. 16. Din l-orjentazzjoni ekonomika ikbar kompliet tevolvi fis-snin sussegwenti, b’mod partikolari bl-adozzjoni ta’ test sostantiv irfinat[7] li qiegħed l-attenzjoni b’mod evidenti fuq jekk it-tranżazzjoni kinitx x’aktarx se twassal għal impediment sinifikanti fuq il-kompetizzjoni effettiva, notevolment billi ġew meqjusa b’mod sħiħ l-effiċjenzi potenzjali statiċi u dinamiċi. Dan it-test il-ġdid ippermetta li r-reviżjoni tal-Kummissjoni tiġi estiża lil hinn mill-kwistjoni ta’ jekk it-tranżazzjoni tqegħidx lill-kumpanija f’pożizzjoni dominanti, għall-kopertura ta’ sitwazzjonijiet oħra ta’ użu unilaterali antikompetittiv tal-poter tas-suq. F’dik l-istess sena, il-Kummissjoni adottat linji gwida orizzontali ta’ amalgamazzjoni li jipprovdu qafas ċar għall-analiżi ta’ tali effetti unilaterali[8]. 17. Permezz tal-adozzjoni ta’ gwida dwar il-prijoritajiet ta’ infurzar tal-Kummissjoni dwar abbużi ta’ esklużjoni ta’ impriżi dominanti[9], l-approċċ ekonomiku mmirat lejn il-massimizzazzjoni tal-benesseri tal-konsumatur, sar integrat fil-qafas tal-infurzar tal-antitrust. Id-dokument imsemmi hawn fuq jirrikonoxxi li l-kumpaniji dominanti huma intitolati li jikkompetu b’mod rigoruż fuq il-merti, u li bħala prinċipju ġenerali, il-Kummissjoni mhux se tiffoka fuq l-imġiba li twassal għal fatt li rivali mhux effiċjenti jew inqas effiċjenti jkollhom jitilqu mis-suq, sakemm dan ikun ir-riżultat ta’ kompetizzjoni fuq il-bażi tal-merti, bħall-kwalità tal-prodotti u s-servizzi tagħhom. 18. Il-punt fokali mwessa’ li jinkludi l-benesseri tal-konsumatur - l-iżgurar li s-swieq jistgħu jwasslu l-aħjar riżultati għall-konsumaturi f’termini ta’ prezzijiet, output, innovazzjoni u kwalità u diversità ta’ prodotti u servizzi - ma jfissirx li s-suq intern m’għadux rilevanti. Għall-kuntrarju, f’termini legali, ir-rabta bejn il-politika tal-kompetizzjoni u s-suq intern kienet ikkonfermata mit-Trattat ta’ Lisbona. Barra minn hekk, kif uriet il-kriżi, l-integrità tas-suq intern ma għandha qatt titqies bħala fatt. Il-Kummissjoni għandha tkun ippreparata biex tuża l-għodda kollha disponibbli tagħha kull meta dan il-vantaġġ prinċipali tal-Unjoni Ewropea jiġi attakkat. Il-politika tal-kompetizzjoni tal-UE - u b’mod partikolari r-regoli tal-għajnuna mill-Istat – uriet li għandha valur kruċjali fiż-żamma tas-suq intern, b’mod partikolari billi żżomm livell uniformi fis-swieq finanzjarji u industrijali. [pic] L-evoluzzjoni tal-kontroll tal-għajnuna mill-Istat mill-bidu umli għall-istatus attwali tiegħu bħala bażi fundamentali tas-suq intern 19. Il-kontroll tal-għajnuna mill-Istat sar pilastru essenzjali tas-Suq Uniku, li jiżgura li l-kumpaniji jkunu jistgħu jikkompetu fuq termini ugwali indipendentement minn fejn ikunu jinsabu u li jipprovdi salvagwardji kontra l-Istati Membri involuti fil-kompetizzjonijiet reċiproċi ta’ sussidji għad-detriment ta’ xulxin u tal-interess ġenerali Ewropew. Dawn il-kompetizzjonijiet ta’ sussidji ma jwasslux biss għal ħela fl-użu ta’ riżorsi skarsi, iżda jkunu detrimentali għall-koeżjoni fl-UE. 20. Ir-reġim tal-għajnuna mill-Istat tal-UE - esperiment storikament uniku[10] – kellu jiġi żviluppat gradwalment mill-bidu nett; fil-fatt, inkjesta bikrija mill-Kummissjoni iffaċċjata b’ “ ġungla iffurmata minn skemi nazzjonali, li ħafna minnhom kienu ilhom jeżistu għal żmien twil, kumplessi u dejjem jinbidlu ”[11]. Fil-fatt, kien biss fl-1973 li l-Qorti tal-Ġustizzja rrikonoxxiet li l-Kummissjoni setgħet legalment titlob lill-Istati Membri biex jordnaw lill-kumpaniji jħallsu lura l-għajnuna mill-Istat mogħtija illegalment li ma kinitx kumpatibbli mat-Trattat[12]. Għaddew għaxar snin oħra sakemm il-Kummissjoni ddeċidiet li tinfurza dan il-prinċipju bħala kwistjoni ta’ politika. Dan juri li r-Rapport dwar il-politika tal-kompetizzjoni tal-1989 ħass li kellu jiddikjara l-fatt ovvju li “ anke jekk ġiet ittollerata jew aċċettata fil-passat, il-kompatibbiltà [tal-għajnuna mill-Istat] mas-suq komuni għandha tiġi eżaminata mill-ġdid ”[13]. 21. Fil-fatt, l-għadd ta’ persunal iddedikat għall-kontroll tal-għajnuna mill-Istat ukoll baqa’ relattivament baxx sal-aħħar tas-snin 1990s. Minkejja dan, ġew adottati deċiżjonijiet importanti li wrew id-determinazzjoni tal-Kummissjoni biex tindirizza ħafna kumpaniji tal-Istat ineffiċjenti b’sussidji kbar, l-ewwel nett f’setturi industrijali kbar u mbagħad fis-setturi tas-servizzi. Pereżempju, saru ftehimiet importanti bejn il-Kummissjoni u l-Istati Membri sabiex jintemmu l-garanziji storiċi mingħajr limiti għal kumpaniji pubbliċi[14]. [pic] Governanza: l-integrazzjoni tal-politika tal-kompetizzjoni madwar l-UE u l-proġettazzjoni tagħha lil hinn mill-fruntieri tal-UE 22. Mal-evoluzzjoni tal-kultura tal-kompetizzjoni, bil-konsolidazzjoni tas-suq intern u l-iżvilupp tal-Kummissjoni u, dejjem iktar, l-Awtoritajiet Nazzjonali tal-Kompetizzjoni (NCAs) tal-politiki tal-kompetizzjoni tagħhom, wasal iż-żmien għal reviżjoni radikali tal-governanza tal-politika tal-kompetizzjoni tal-UE. Dan kien l-hekk imsemmi Modernizzazzjoni tar-regoli tal-UE dwar l-antitrust[15]; fil-fatt, id-dħul fis-seħħ tal-Modernizzazzjoni tal-antitrust u t-tkabbir seħħew fl-istess ġurnata: l-1 ta’ Mejju 2004. 23. B’mod parallel, il-Kummissjoni ħarġet gwida lill-Istati Membri dwar kif se tevalwa l-appoġġ għall-objettivi speċifiċi tal-politika ta’ interess komuni Ewropew, bħar-Riċerka u l-Iżvilupp, l-iżvilupp reġjonali, l-ambjent jew ir-ristrutturar tal-kumpaniji f’diffikultà. Sal-2005, il-kontroll tal-għajnuna mill-Istat kien fuq quddiem tal-politika tal-kompetizzjoni tal-UE, muri mill-istatus tal-Pjan ta’ Azzjoni tal-Għajnuna mill-Istat bħala wieħed miż-żewġ prijoritajiet ewlenin tal-politika tal-kompetizzjoni tal-UE għal dak il-mandat, flimkien mal-infurzar tal-kartelli. Fost affarijiet oħra, iż-żieda fl-enfasi fuq il-kontroll ta’ għajnuna mill-Istat ikkontribwiet għall-evoluzzjoni lejn “ inqas għajnuna u għajnuna mmirata aħjar ”, kif enfasizzat kemm mit-tnaqqis tal-ammont relattiv ta’ għajnuna mill-Istati Membri (minn 1.2% tal-PGD tal-UE fl-1992 sa 0.62 % fl-2009, minbarra l-miżuri ta’ kriżi) u s-sehem ta’ għajnuna li dejjem jiżdied iddedikat għall-għanijiet ta’ interess komuni (minn 50% f’nofs id-disgħinijiet għal 84% fl-2009)[16]. Il-Pjan ta’ Azzjoni tal-Għajnuna mill-Istat irrakkomanda wkoll approċċ iktar ekonomiku bbażat fuq l-hekk imsejjaħ “test tal-bilanċ” tal-effetti possibbli negattivi u pożittivi tal-għajnuna, li għandhom jintużaw prinċipalment għal studji fil-fond dwar it-tipi ta’ għajnuniet li tipikament iwasslu għall-iktar distorsjoni. 24. Taħt ir-riformi tal-Modernizzazzjoni, l-NCAs u l-qrati nazzjonali kellhom is-setgħa u kienu obbligati li japplikaw ir-regoli kollha tal-antitrust tal-UE direttament u b’mod sħiħ għal każijiet li jaffettwaw il-kummerċ bejn l-Istati Membri, billi l-NCAs jitqiegħdu fuq l-istess livell tal-infurzaturi u l-Kummissjoni tkun parti min-Network Ewropea għall-Kompetizzjoni (ECN) u billi jiġi enfasizzat ir-rwol tal-Qrati fl-infurzar privat tal-antitrust, skont is-sentenza Courage v Crehan[17] li tenfasizza l-bżonn għal sistema effettiva ta’ azzjonijiet ta’ danni dwar l-antitrust bħala parti mill-arkitettura kumplessiva tal-infurzar[18]. Din il-bidla fir-reġim kienet ibbażata fuq sens li l-kultura tal-kompetizzjoni tal-Istati Membri wara kważi ħamsin sena ta’ politika tal-antitrust kienet laħqet stat avvanzat biżżejjed biex jiġġustifika livell sinifikanti ta’ deċentralizzazzjoni fl-infurzar tagħha. It-tkabbir imminenti, l-ikbar wieħed fl-istorja tal-UE, żied l-urġenza għall-proċess ta’ riforma. [pic] 25. Il-modernizzazzjoni kkontribwiet b’mod sinifikanti għal livell iktar ekwu għal negozji li joperaw bejn il-fruntieri, li jippermettilhom jippjanaw l-istrateġiji kummerċjali tagħhom skont sett wieħed ta’ regoli u mhux 27 sett ta’ regoli[19]. L-ECN rawmet koperazzjoni mill-qrib fost l-NCAs u l-Kummissjoni li rriżultat f’infurzar aħjar u iktar konsistenti tar-regoli tal-antitrust tal-UE. Barra minn hekk, billi tneħħi l-obbligu tan-notifika tal-ftehimiet, ir-riforma ppermettiet kemm lill-Kummissjoni kif ukoll lill-NCAs biex jiffokaw l-attivitajiet ta’ infurzar tagħhom fuq ksur li jikkawża l-iktar danni għall-konsumaturi Ewropej. Il-Kummissjoni qiegħda tistinka għal aktar konverġenza bejn il-livell tal-UE u l-kontroll nazzjonali tal-amalgamazzjonijiet, billi tintuża l-esperjenza tal-Modernizzazzjoni tal-antitrust. 26. L-integrazzjoni kontinwa tal-ekonomiji tal-Istati Membri fi ħdan qafas kompetittiv konsistenti ġie rifless mill-isforzi ta’ rakkomandazzjoni tal-Kummissjoni biex tippromwovi prinċipji komuni ta’ kompetizzjoni b’mod internazzjonali. F’ekonomija dejjem iktar globalizzata, l-iżgurar ta’ livell iktar ekwu fid-dinja sar għan essenzjali tal-politika tal-kompetizzjoni. Dan wassal lill-Kummissjoni, mill-bidu tas-snin 1990 “ biex tfittex li tinkoraġġixxi l-applikazzjoni ta’ politiki simili mill-imsieħba kummerċjali ewlenin tal-Komunità, permezz ta’ ftehim bilaterali jew permezz ta’ negozjar multilaterali ”[20]. Konsegwentement, il-Kummissjoni segwiet strateġija doppja: hija żviluppat u saħħet ir-relazzjonijiet bilaterali diretti ma’ msieħba kummerċjali ewlenin u investiet b’mod sostanzjali f’korpi multilaterali bħall-OECD jew in-Netwerk Internazzjonali dwar il-Kompetizzjoni (ICN). 27. L-ewwel Ftehim ta’ Koperazzjoni mal-Istati Uniti kien diġà ffirmat fl-1991 u stabbilixxa l-bażi għall-koperazzjoni ta’ suċċess kbir bejn il-Kummissjoni u l-awtoritajiet Amerikani tal-antitrust. Ftehimiet simili ġew konklużi mal-Kanada (1999), il-Ġappun (2003) u l-Korea t’Isfel (2009) u rriżultaw li huma strumentali fl-indirizzar tal-każijiet internazzjonali tal-antitrust. Dawn l-isforzi bilaterali kienu kkumplimentati fil-livell multilaterali, b’mod partikolari fl-OECD u l-ICN, li l-Kummissjoni kienet involuta b’mod attiv fihom bħala membru fundatur u li jservu bħala fora importanti biex jifirxu l-aħjar prattiki, irawmu l-konverġenza u jiffaċilitaw il-koperazzjoni. [pic] 28. L-importanza tad-dimensjoni internazzjonali hija rikonoxxuta dejjem iktar, riċentement fir-Rapport mill-ex Kummissarju tal-Kompetizzjoni Mario Monti dwar “ Strateġija Ġdida għas-Suq Uniku ”[21]. Filwaqt li dan ir-Rapport jelenka diversi sfidi ewlenin relatati direttament mad-dimensjoni tas-suq intern tal-kompetizzjoni tal-UE, bħall-approfondiment tal-koerenza tal-implimentazzjoni tar-regoli tal-antitrust fl-Istati Membri u l-koordinament bejn il-Kummissjoni u l-NCAs, b’mod partikolari fil-valutazzjoni tal-amalgamazzjonijiet jew fil-politiki tal-għoti tal-multi, huwa jenfasizza wkoll il-ħtieġa għal konverġenza ikbar fuq prinċipji tal-politika tal-kompetizzjoni fil-livell internazzjonali, speċjalment mal-imsieħba kummerċjali tal-UE li qed jikbru malajr. Fil-fatt, il-Kummissjoni reċentement approfondiet il-koperazzjoni bilaterali tagħha mal-aġenziji tal-kompetizzjoni b’setgħat ekonomiċi ewlenin, bħaċ-Ċina, l-Indja u l-Brażil. L-iżvilupp ta’ politika effettiva tal-kompetizzjoni u l-kultura tal-kompetizzjoni huwa sfida ewlenija li teħtieġ iż-żmien, kif irriżulta mill-esperjenza tal-UE stess. Fl-istess ħin, l-aġenziji tal-kompetizzjoni u l-leġiżlazzjoni tal-kompetizzjoni saru parti mill-governanza ekonomika ġenerali kif muri mit-tkabbir esponenzjali tul l-aħħar deċennji fl-għadd ta’ aġenziji tal-kompetizzjoni li jiffurmaw parti mill-ICN (attwalment huma iktar minn 100 aġenzija). Il-politika tal-kompetizzjoni bħala għodda għall-appoġġ tal-kompetittività f’konformità mal-Istrateġija Ewropa 2020 29. Huwa ċar mir-Rapporti bikrija annwali li l-kontribuzzjoni u l-appoġġ tal-kompetizzjoni lejn objettivi politiċi oħrajn marret lil hinn milli tintuża bħala strument għar-riżoluzzjoni ta’ kriżi. Hekk kif l-UE toħroġ mill-kriżi attwali wiċċ imb’wiċċ mal-kompetizzjoni globali ħarxa, sfida ewlenija għall-politika tal-kompetizzjoni fis-snin li ġejjin se tkun li tiġi appoġġjata bl-iktar mod effettiv possibbli l-Istrateġija Ewropa 2020 għal tkabbir intelliġenti, inklussiv u sostenibbli. 30. Il-politika tal-kompetizzjoni hija f’qagħda tajba biex tagħmel tali kontribuzzjoni peress li hi raġuni ewlenija biex tagħmel lis-swieq jaħdmu aħjar permezz ta’ allokazzjoni effiċjenti tar-riżorsi u żieda fil-produttività u l-innovazzjoni. Għalhekk, din hija l-bażi tal-kompetittività tal-ekonomija tal-UE, li hija iktar importanti minn qatt qabel biex tinżamm stabbiltà ekonomika u finanzjarja. Il-politika tal-kompetizzjoni u r-riformi li jtejbu l-kompetizzjoni għalhekk, għandhom jiffurmaw parti integrali mill-governanza ekonomika. 31. Ir-regoli tal-kompetizzjoni wkoll jirrikonoxxu l-ħtieġa li jippermettu lill-Istati Membri jippromwovu l-għanijiet tal-Unjoni tal-koeżjoni ekonomika, soċjali u territorjali. Il-linji gwida tal-għajnuna reġjonali jiffaċilitaw it-twettiq tal-koeżjoni territorjali tal-Unjoni billi jippromwovu l-iżvilupp ta’ reġjuni ifqar. Ir-regoli differenti tal-għajnuna mill-Istat jippermettu wkoll għajnuna għat-taħriġ u l-promozzjoni tal-aċċess ta’ ħaddiema żvantaġġati u b’diżabbiltà għall-impjieg. [pic] 32. Qasam essenzjali ieħor fejn il-politika tal-kompetizzjoni evolviet biex tikkunsidra l-isfida fit-tul għall-Unjoni hija l-protezzjoni tal-ambjent u l-promozzjoni tat-tkabbir sostenibbli. Permezz tal-attivitajiet tagħha tal-infurzar tal-antitrust fis-settur tal-enerġija li jsaħħaħ il-likwidità u s-sigurtà tal-provvista fis-suq intern u l-adozzjoni tagħha tal-linji gwida ambjentali tal-għajnuna mill-Istat, li jiffaċilitaw l-għajnuna biex jiġu indirizzati l-fallimenti tas-suq f’dan il-qasam, il-Kummissjoni żgurat li l-politika tal-kompetizzjoni tappoġġja l-bidla lejn ekonomija iktar sostenibbli. Konklużjoni: reżistenza u adattabilità tal-politika tal-kompetizzjoni tal-UE 33. L-Unjoni Ewropea għaddejja minn perjodu ta’ bidliet mgħaġġla u drammatiċi. Ċerti sfidi u kwistjonijiet jistgħu jkunu previsti b’ċertu livell ta’ ċertezza - il-ħruġ mill-kriżi, il-kompetizzjoni globali u l-iżvilupp sostenibbli huma fost dawk l-iktar prominenti. Iżda l-UE bla dubju se tiffaċċja sfidi oħrajn li ma jistgħux jiġu previsti s’issa. Madankollu, huwa ċar li l-politika tal-kompetizzjoni matul l-eżistenza tagħha, fl-isfond tal-qafas ta’ Trattat stabbli, kienet kapaċi tlaħħaq mal-evoluzzjonijiet konsiderevoli tal-ambjent tagħha. Minħabba r-reżistenza u l-adattabiltà tagħha, il-politika tal-kompetizzjoni tal-UE se tkompli tkun waħda mill-assi tal-Unjoni Ewropea. 1. Strumenti 1.1. Segwitu għall-implimentazzjoni tal-qafas temporanju tal-kriżijiet għall-għajnuna mill-Istat 1.1.1. Appoġġ relatat mal-kriżijiet għas-settur finanzjarju 34. Sa mill-bidu tal-kriżi finanzjarja globali fil-ħarifa tal-2008, il-Kummissjoni pprovdiet gwida dettaljata dwar il-kriterji tal-kompatibbiltà ta’ miżuri temporanji ta’ appoġġ relatati mal-kriżijiet għall-istituzzjonijiet finanzjarji skont l-Artikolu 107 (3) (b) tat-Trattat dwar il-Funzjonament tal-Unjoni Ewropea (TFUE), kemm jekk fl-għamla ta’ garanziji mill-Istat[22], rikapitalizzazzjonijiet[23] jew miżuri ta’ salvataġġ[24] u dwar il-miżuri ta’ ristrutturar meħtieġa għall-banek li jinsabu f’diffikultà[25]. Permezz tal-applikazzjoni tar-regoli tal-għajnuna mill-Istat, il-Kummissjoni żgurat li t-tgħawwiġ tal-kompetizzjoni fis-suq intern kien limitat għall-minimu possibbli minkejja l-ammonti importanti tal-għajnuna mill-Istat u li l-banek benefiċjarji kienu ristrutturati fejn meħtieġ. 35. Bejn l-1 ta’ Ottubru 2008 u l-1 ta’ Ottubru 2010, il-Kummissjoni ħadet aktar minn 200 deċiżjoni dwar il-miżuri tal-għajnuna mill-Istat għas-settur finanzjarju bil-għan li tirrimedja taħwid serju fl-ekonomiji tal-Istati Membri. Iktar minn 40 skema kienu awtorizzati, emendati jew imtawla u d-deċiżjonijiet individwali kkonċernaw iktar minn 40 istituzzjoni finanzjarja. Fl-2009, l-ammont nominali tal-għajnuna fis-settur finanzjarju użat mill-Istati Membri jikkostitwixxi EUR 1 107 biljun (9.3% tal-PGD tal-UE), filwaqt li l-figura għall-2008 kienet ta’ EUR 1 236 biljun[26]. 36. Id-disponibbiltà tal-garanziji mill-Istat uriet li hija għodda effettiva matul il-kriżi biex ittejjeb l-aċċess għall-finanzjament għall-banek u biex terġa’ twassal għal fiduċja fis-suq. L-użu tal-iskemi ta’ rikapitalizzazzjoni kien limitat fl-2010 filwaqt li xi interventi ad hoc seħħew matul l-2010. Madankollu, is-sitwazzjoni wriet tnaqqis fl-użu ta’ injezzjonijiet ta’ kapital mill-Istat fl-2010 meta mqabbla mal-2009; barra minn hekk, il-banek li bbenefikaw minn miżuri ta’ salvataġġ tal-assi jew miżuri ta’ appoġġ tal-kapitalizzazzjoni fl-2009 jew l-2010 kienu soġġetti għal obbligi ta’ ristrutturar. 37. Ir-ristrutturar ta’ numru ta’ banek Ewropew kien fost l-isfidi ewlenin tal-2010 u segwa tliet prinċipji ewlenin: (i) ir-ritorn għal vijabbiltà fit-tul mingħajr għajnuna mill-Istat, ibbażat fuq pjan sod ta’ ristrutturar, (ii) il-qsim tal-piż bejn il-bank/il-partijiet interessati tiegħu u l-Istat u (iii) limitazzjoni ta’ distorsjonijiet tal-kompetizzjoni, normalment permezz ta’ miżuri strutturali (divestituri) u miżuri ta’ mġiba (projbizzjonijiet fuq l-akkwiżizzjoni jew limitazzjonijiet fuq l-imġiba kummerċjali aggressiva). Fl-2010, il-Kummissjoni approvat ir-ristrutturar jew likwidazzjoni ta’ 14-il bank. Il-każijiet ewlenin ikkonċernaw Aegon, Dexia, Ethias, Parex u Sparkasse Köln/Bonn[27]; dawn kienu kollha approvati mill-Kummissjoni u inkludew miżuri vinkolanti dwar l-imġiba u strutturali. Il-Kummissjoni adottat deċiżjoni negattiva fil-każ ta’ Banco Privado Português u l-bank attwalment jinsab fi stralċ[28]. 38. Bħala riżultat tal-intervent tal-politika, in-nuqqas serju ta’ finanzjament bankarju li seħħ fil-ħarifa 2008 ġie megħlub relattivament malajr. Madankollu, il-kriżi sovrana li seħħet fl-ewwel nofs tal-2010 uriet biċ-ċar li, għalkemm kien hemm xi titjib meta mqabbel mal-aħjar żmien ta’ tmiem l-2008, il-livell ta’ stress fis-swieq finanzjarji kien għadu jeħtieġ appoġġ immirat relatat mal-kriżijiet lil hinn mill-2010. Fl-1 ta’ Diċembru 2010, il-Kummissjoni estendiet il-validità tar-regoli għall-miżuri relatati mal-kriżijiet għas-settur finanzjarju sa tmiem l-2011[29]. Madankollu, minħabba l-evidenza li l-banek kienu qed jiffaċċjaw inqas diffikultajiet fil-ġbir tal-kapital fis-swieq, il-Kummissjoni introduċiet mill-1 ta’ Jannar 2011, ħtieġa li jissottomettu pjan ta’ ristrutturar għal kull benefiċjarju ta’ rikapitalizzazzjoni jew miżura ta’ assi danneġġati, irrispettivament minn jekk il-bank huwiex ikkunsidrat bħala fundamentalment b’saħħtu jew f’diffikultà. 1.1.2. L-implimentazzjoni tal-Qafas Temporanju għall-ekonomija reali 39. Fl-2008, il-Kummissjoni adottat il-Qafas Temporanju (TF)[30] immirat biex jiffaċilita l-aċċess tal-kumpaniji għall-finanzi fil-kuntest tal-kriżi. Bejn l-introduzzjoni tiegħu u l-1 ta’ Ottubru 2010, il-Kummissjoni approvat 73 skema u erba’ miżuri ta’ għajnuna ad hoc . Il-volum ta’ għajnuna approvata fl-2009 kien ta’ EUR 82.5 biljun (0.7% tal-PGD tal-UE). 40. Il-miżuri ewlenin użati kienu l-ammont limitat ta’ għajnuna kompatibbli, il-garanziji sussidjati u s-self issussidjat. Il-laxkar tal-kundizzjonijiet għall-aċċettazzjoni eċċezzjonali ta’ assigurazzjoni governattiva ta’ kreditu għall-esportazzjoni fil-Komunità kkontribwixxa biex iżomm il-kummerċ. L-adattament tal-kapital għal riskju wkoll kien ipperċepit b’mod pożittiv bħala sinjal importanti għall-investituri privati. Is-self issussidjat għall-produzzjoni ta’ prodotti ekoloġiċi ntuża minn numru iżgħar ta’ Stati Membri, li kien innotifikat minn ħamsa minnhom[31]. 41. Fid-dawl tal-fraġilità tal-irkupru, il-Kummissjoni kkunsidrat li huwa prematur li tħalli lill-TF jiskadi fl-intier tiegħu fl-aħħar tal-2010. Tneħħija gradwali progressiva kienet ikkunsidrata bħala l-iktar reazzjoni xierqa għas-sitwazzjoni attwali tas-suq. Il-Kummissjoni, fl-1 ta’ Diċembru 2010, approvat li l-Qafas Temporanju[32] jiġi mtawwal sa tmiem l-2011 b’enfasi fuq l-SMEs u firxa limitata ta’ miżuri. Il-miżuri li jindirizzaw il-fallimenti tas-suq pendenti, b’mod partikolari l-problemi li jifdal dwar l-aċċess għall-finanzi għall-SMEs, kienu miżmuma, suġġett għal kundizzjonijiet iktar stretti sabiex jirriflettu t-tranżizzjoni gradwali fir-reġim normali tal-għajnuna mill-Istat. 1.1.3. Kontribuzzjoni tal-politika tal-kompetizzjoni għall-programmi ta’ aġġustament ekonomiku tal-Greċja u l-Irlanda 42. Fl-2010, il-Greċja sabet ruħha f’pożizzjoni fiskali dgħajfa. Sabiex jappoġġaw l-isforzi tal-gvern Grieg biex jerġa’ jsaħħaħ l-ekonomija tiegħu, il-Kummissjoni, il-Bank Ċentrali Ewropew u l-Fond Monetarju Internazzjonali (IMF) fit-2 ta’ Mejju 2010 wiegħdu programm ta’ aġġustament ekonomiku ta’ tliet snin[33] iffinanzjat mill-Istati Membri taż-Żona tal-Euro fis-self bilaterali li jammonta għal EUR 80 biljun u appoġġjat mill-IMF bi ftehim ta’ riserva ta’ madwar EUR 30 biljun. L-awtoritajiet Griegi qablu rigward programm multiannwali ta’ konsolidazzjoni fiskali u riformi strutturali sabiex iqiegħdu l-ekonomija Griega lura fuq saqajha, sabiex jerġgħu jġibu fiduċja fis-swieq tad-dejn sovran u sabiex jippreservaw l-istabbiltà taż-Żona tal-Euro. Sabiex tissaħħaħ is-sistema finanzjarja Griega, il-ħruġ ta’ garanziji addizzjonali tal-gvern ġie awtorizzat mill-Kummissjoni[34], ġie stabbilit Fond indipendenti ta’ Stabbiltà Finanzjarja[35] li jipprovdi appoġġ ta’ kapital lill-banek u pjanijiet ta’ ristrutturar għal sitta mill-banek rikapitalizzati ġew sottomessi f’konformità mar-regoli tal-għajnuna mill-Istat tal-UE. Barra minn hekk, ir-riformi strutturali tal-programm ta’ aġġustament ekonomiku jinkludu sezzjoni relatata mal-kompetizzjoni. Il-Greċja għalhekk ikkoperat mal-Kummissjoni dwar il-liġi ġdida tagħha dwar l-investiment, dwar ir-riformi tal-Awtorità tal-Kompetizzjoni Ellenika u dwar il-liberalizzazzjoni tal-professjonijiet magħluqa. 43. F’dak li jirrigwarda l-Irlanda, is-sitwazzjoni saret stressanti ħafna kemm għall-banek kif ukoll għad-dejn sovran fl-aħħar kwart tas-sena. It-taħlita ta’ kriżi ekonomika severa u ta’ settur bankarju eċċessiv b’telf enormi wasslet għal pressjoni kbira fuq id-dejn sovran Irlandiż. Fit-28 ta’ Novembru 2010, ġie miftiehem Programm bejn il-Kummissjoni, il-Bank Ċentrali Ewropew (BĊE), l-IMF u l-awtoritajiet Irlandiżi[36]. Il-Programm jipprevedi self ta’ EUR 85 biljun lill-Irlanda, li minnhom EUR 35 biljun għandhom ikunu disponibbli biex jirkupraw il-vijabbiltà tal-banek. Bħala parti mill-Programm, żewġ banek domestiċi se jiġu stralċati (Anglo Irish Bank & INBS), filwaqt li oħrajn se jiġu kkapitalizzati u ristrutturati f’konformità mar-regoli tal-għajnuna mill-Istat tal-UE. F’dak li jirrigwarda riformi strutturali relatati mal-kompetizzjoni, se jittieħdu għadd ta’ miżuri ta’ politika biex isaħħu l-kompetizzjoni fis-swieq tal-prodott u l-enerġija u industriji oħra tan-netwerk. Dan jinkludi l-introduzzjoni ta’ bidliet leġiżlattivi biex jitneħħew ir-restrizzjonijiet għall-kummerċ u l-kompetizzjoni fis-setturi protetti, l-indirizzar tal-esklużjoni attwali ta’ ċerti setturi mill-ambitu tal-liġi nazzjonali tal-kompetizzjoni u t-titjib tal-iskoraġġiment ta’ mġiba anti-kompetittiva. 1.2. Infurzar tal-antitrust 1.2.1. It-tfassil tar-regoli: Reviżjoni tar-Regolamenti ta’ Eżenzjoni Ġenerali Regolament ta’ Eżenzjoni Ġenerali dwar ftehimiet vertikali 44. Fl-20 ta’ April 2010, il-Kummissjoni adottat Regolament rivedut ta’ Eżenzjoni Ġenerali[37] u linji gwida[38] dwar ftehimiet vertikali, jiġifieri l-ftehimiet bejn il-fornituri u x-xerrejja li joperaw fuq livelli differenti tal-katina ta’ produzzjoni u ta’ distribuzzjoni għall-provvista u d-distribuzzjoni ta’ prodotti u servizzi. 45. Il-prinċipju bażiku tar-regoli riveduti jibqa’ li l-kumpaniji b’setgħa limitata tas-suq huma ħielsa li jiddeċiedu kif il-prodotti tagħhom għandhom jiġu ddistribwiti, sakemm il-ftehimiet tagħhom ma jkunx fihom restrizzjonijiet tal-iffissar tal-prezzijiet jew restrizzjonijiet intranżiġenti oħra. Madankollu, ir-regoli ġew riveduti sabiex titqies is-setgħa tas-suq potenzjali kemm tax-xerrejja kif ukoll tal-bejjiegħa sabiex il-partijiet kollha fil-ftehim għandu jkollhom sehem tas-suq ta’ inqas minn 30% għal eżenzjoni ġenerali. 46. Ir-Regolament u l-linji gwida li jakkumpanjawh iqisu wkoll l-iżvilupp rapidu tal-internet bħala forza għall-bejgħ onlajn u għall-kummerċ transkonfinali, li jżid l-għażla tal-konsumatur u l-kompetizzjoni fil-prezzijiet. Permezz taż-żieda fil-kjarezza u l-prevedibbiltà ikbar tar-regoli l-ġodda, id-distributuri għandhom inċentivi ċari biex jiżviluppaw attivitajiet onlajn li jilħqu u jiġu milħuqa mill-klijenti madwar l-UE, u b’hekk jiġi żgurat it-twettiq sħiħ tas-suq intern diġitali. Regolamenti ta’ Eżenzjoni Ġenerali dwar ftehimiet ta’ koperazzjoni orizzontali 47. Fl-14 ta’ Diċembru 2010, il-Kummissjoni adottat regoli u linji gwida ġodda għall-evalwazzjoni tal-ftehimiet ta’ koperazzjoni orizzontali, jiġifieri l-ftehimiet konklużi bejn kumpanniji li joperaw fl-istess livell tal-katina tal-provvista, bħal ftehimiet għall-koperazzjoni dwar riċerka u żvilupp, produzzjoni, xiri, kummerċjalizzazzjoni , standardizzazzjoni, u l-iskambju ta’ informazzjoni. Dan ir-reġim ġdid jikkonsisti f’żewġ Regolamenti ta’ Eżenzjoni Ġenerali li jirrigwardaw ftehimiet ta’ riċerka u żvilupp fuq naħa u ftehimiet ta’ speċjalizzazzjoni u produzzjoni konġunti min-naħa l-oħra[39] u linji gwida orizzontali li jakkumpanjawhom[40]. 48. L-approċċ tal-Kummissjoni stabbilit fir-regoli l-ġodda huwa li jagħti lill-kumpaniji l-libertà massima biex jikkoperaw filwaqt li fl-istess ħin tipproteġi l-kompetizzjoni minn koperazzjonijiet bħal dawn li huma kuntrarji għall-Artikolu 101 tat-TFUE, eż. billi jikkawżaw dannu lill-konsumaturi. Il-fehma tal-Kummissjoni dwar il-koperazzjoni bejn il-kompetituri ma nbidlitx b’mod fundamentali minn meta r-regoli preċedenti ġew stabbiliti fl-2000. Madankollu, ir-regoli l-ġodda dwar il-ftehimiet ta’ koperazzjoni orizzontali huma ħafna iktar dettaljati, faċli biex jintużaw u iktar ċari minn dawk preċedenti. Żewġ karatteristiċi ewlenin tar-riforma jinkludu l-inseriment ta’ kapitolu ġdid dwar l-iskambju ta’ informazzjoni u reviżjoni sostanzjali tal-kapitolu dwar ftehimiet ta’ standardizzazzjoni. Dan tal-aħħar b’mod partikolari jiċċara l-kundizzjonijiet ewlenin sabiex jiggarantixxi proċessi kompetittivi ta’ twaqqif ta’ standards u jikkontribwixxi għall-għan tal-bini ta’ sistema ta’ standards iktar effiċjenti għall-Ewropa, kif stabbilita fl-Inizjattiva Ewlenija “Politika Industrijali Integrata għall-Era tal-Globalizzazzjoni” tal-istrateġija Ewropa 2020[41]. Regolamenti Settorjali ta’ Eżenzjoni Ġenerali 49. Fil-qasam tal-assigurazzjoni, ir-Regolament il-Ġdid dwar l-Eżenzjoni Ġenerali tal-Assigurazzjoni[42] ġie adottat fl-24 ta’ Marzu 2010. Fis-27 ta’ Mejju, il-Kummissjoni adottat regoli ġodda tal-kompetizzjoni għall-ftehimiet bejn manifatturi tal-vetturi u n-negozjanti awtorizzati tagħhom, dawk li jipprovdu tiswija u distributuri tal-ispare parts[43]. Ir-regoli l-ġodda jallinjaw b’mod ġenerali l-politika tal-kompetizzjoni fis-suq tal-karozzi mas-sistema ġenerali applikabbli għal setturi oħra. 1.2.2. Infurzar privat tar-regoli tal-UE dwar l-antitrust 50. L-infurzar privat tar-regoli tal-UE dwar l-antitrust huwa komplement essenzjali għall-infurzar pubbliku qawwi mill-Kummissjoni u l-Awtoritajiet Nazzjonali tal-Kompetizzjoni. Fil-White Paper tagħha tal-2008 dwar l-azzjonijiet għad-danni fil-qasam tal-antitrust[44], il-Kummissjoni ssuġġeriet numru ta’ miżuri, bħal rimedju kollettiv u kwantifikazzjoni tad-danni dwar l-antitrust, biex ittejjeb il-possibbiltajiet għall-konsumaturi u n-negozji sabiex jiksbu kumpens għal dannu kkawżat lilhom minn ksur dwar l-antitrust. 51. Is-suġġerimenti tal-Kummissjoni dwar ir-rimedju kollettiv qajmu dibattitu pubbliku wiesa’ li jmur lil hinn mill-konfini tal-qasam dwar l-antitrust u jiffoka fuq ir-rwol ta’ rimedju kollettiv, meta ksur wieħed tar-regoli tal-UE jikkawża dannu lil gruppi kbar ta’ vittmi. Il-Kummissjoni ddeċidiet li tipprepara konsultazzjoni pubblika li għandha tikkontribwixxi biex tidentifika sett ta’ prinċipji komuni għal kwalunkwe proposti leġiżlattivi futuri dwar ir-rimedju kollettiv. Komunikazzjoni li tippreżenta dawn il-prinċipji ġiet skedata għall-adozzjoni fl-2011. 1.2.3. L-applikazzjoni tal-Artikolu 101 TFUE: Kartelli 52. Fl-2010 il-Kummissjoni adottat seba’ deċiżjonijiet ta’ kartell[45] li jimponu multi li jammontaw għal iktar minn EUR 3 biljuni fuq 70 impriża, filwaqt li żammet l-enfasi qawwija tal-infurzar tagħha fuq il-ġlieda kontra l-kartelli. 53. Il-Kummissjoni ffokat biex tagħmel il-proċess iktar effiċjenti permezz tal-applikazzjoni tal-proċedura ta’ riżoluzzjoni. Fl-2010, il-Kummissjoni adottat l-ewwel żewġ deċiżjonijiet tagħha dwar ħlas: deċiżjoni ta’ ħlas sħiħ fil-każ DRAMs u deċiżjoni ta’ ħlas ibridu fil-każ tal-Fosfati tal-Għalf tal-Annimali. Il-każ DRAMs ikkostitwixxa tappa importanti fl-prattika tal-kartell tal-UE peress li l-ħlas tiegħu involva l-għaxar impriżi kollha involuti u d-deċiżjoni tiegħu ma ġietx appellata. 54. Fl-isfond tal-kriżi ekonomika, is-seba’ deċiżjonijiet tal-kartell adottati fl-2010 wasslu biex 32 applikazzjoni għal tnaqqis ta’ multi minħabba raġunijiet ta’ “inkapaċità li jħallsu”[46], u disgħa minnhom ingħataw wara analiżi profonda tas-sitwazzjonijiet finanzjarja tal-applikanti. 1.2.4. L-applikazzjoni tal-Artikolu 101 TFUE: Ftehimiet u prattiki miftiehma oħra 55. Fl-2010, il-Kummissjoni għalqet każ prinċipali tal-antitrust skont l-Artikolu 101 tat-TFUE fis-settur tat-trasport bl-ajru billi għamlet impenji legalment vinkolanti offruti mill-British Airways, American Airlines u Iberia[47]. Din id-deċiżjoni se tinvolvi benefiċċji sinifikanti għall-konsumaturi Ewropej billi jiġi żgurat li tinżamm kompetizzjoni suffiċjenti fit-titjiriet transatlantiċi, b’mod partikolari minn Londra. 56. Fis-settur tas-servizzi finanzjarji, il-Kummissjoni għamlet impenji tal-Visa vinkolanti rigward Ħlasijiet Multilaterali ta’ Interskambju għal tranżazzjonijiet bil-kards ta’ debitu immedjat applikabbli għal tranżazzjonijiet transkonfinali fiż-ŻEE u għal tranżazzjonijiet domestiċi f’disa’ pajjiżi taż-ŻEE[48], filwaqt li għamlithom konformi mal-impriżi unilaterali tal-MasterCard tal-1 ta’ April 2009[49] u l-metodi ta’ ħlas tal-“metodoloġija tal-indifferenza tan-negozjant”. 57. Il-Kummissjoni adottat ukoll l-ewwel deċiżjoni tagħha dwar l-antitrust fis-suq tas-servizzi tas-saħħa. Hija imponiet multa ta’ EUR 5 miljun fuq l-Assoċjazzjoni Franċiza tal-Ispiżjara[50] u kkundannat l-imġiba tagħha fis-suq Franċiż għall-ittestjar f’laboratorju kliniku. 1.2.5. L-applikazzjoni tal-Artikolu 102 TFUE: abbuż ta’ pożizzjoni dominanti 58. Il-Kummissjoni kompliet l-attivitajiet tagħha tal-infurzar tal-Artikolu 102 tat-TFUE, notevolment fis-settur tal-enerġija, fejn ħadet erba’ deċiżjonijiet u fis-settur tal-ICT, fejn fetħet diversi proċeduri. 59. Fis-settur tal-enerġija, il-Kummissjoni segwiet l-inkjesta tagħha tal-2007 fis-settur tal-enerġija, filwaqt li adottat erba’ deċiżjonijiet prinċipali dwar l-antitrust, fejn l-impenji proposti minn impriżi biex itemmu ksur potenzjali saru obbligatorji. Dawn jirrigwardaw operaturi fi Franza, l-Isvezja, il-Ġermanja u l-Italja li jeskludu l-aċċess għas-swieq tal-enerġija permezz ta’ diversi mezzi, bħal kuntratti ta’ provvista fit-tul b’restrizzjonijiet tal-bejgħ mill-ġdid jew il-limitazzjoni ta’ trasport disponibbli jew kapaċitajiet ta’ esportazzjoni f’netwerks tal-enerġija[51]. 60. Fis-swieq tal-ICT, il-Kummissjoni fetħet proċeduri kontra l-IBM rigward abbużi potenzjali ta’ pożizzjoni dominanti fis-suq ta’ qafas ewlieni tal-kompjuters, u kontra Google Inc dwar abbużi potenzjali ta’ pożizzjoni dominanti fit-tiftix onlajn, reklamar onlajn u intermedjazzjoni tar-reklamar onlajn. Il-Kummissjoni nediet żewġ investigazzjonijiet preliminari fil-prattiki tan-negozju tal-Apple dwar l-iPhone. It-tnejn ingħalqu wara li Apple pproponiet li tibdel dawn il-prattiki[52]. Għadd ta’ deċiżjonijiet ta’ infurzar tal-antitrust u tal-kartelli skont is-sena u t-tip, 2005-2010 [pic] 1.3. Kontroll tal-amalgamazzjonijiet 61. Fl-2010 l-għadd ta’ amalgamazzjonijiet innotifikati kien f’livell baxx minħabba l-kriżi ekonomika. B’kollox, 274 tranżazzjoni ġiet innotifikata lill-Kummissjoni, 16-il deċiżjoni ġiet sottomessa għal kundizzjonijiet u ebda projbizzjoni ma ġiet deċiża din is-sena. Il-maġġoranza kbira tal-amalgamazzjonijiet innotifikati ġew approvati mingħajr kundizzjonijiet kemm taħt il-proċedura normali u l-proċedura ssimplifikata, li rrappreżentaw 55% tan-notifiki. 62. Il-Kummissjoni ħadet tliet deċiżjonijiet fl-2010 wara analiżi fil-fond fl-investigazzjoni tat-tieni fażi għall-amalgamazzjonijiet Oracle/Sun Microsystems[53] (ara t-taqsima 2.4. infra), Monsanto/Syngenta[54] u Unilever/Sara Lee[55]. 63. Fis-17 ta’ Novembru 2010, wara investigazzjoni fil-fond, il-Kummissjoni approvat l-akkwiżizzjoni tan-negozju globali taż-żerriegħa tal-ġirasol tal-kumpanija Amerikana Monsanto minn Syngenta tal-Isvizzera kundizzjonali fuq id-divestiment tal-ibridi tal-ġirasol ta’ Monsanto, ikkummerċjalizzati jew taħt prova uffiċjali fi Spanja u l-Ungerija , kif ukoll il-linji parentali użati fil-ħolqien ta’ dawk l-ibridi jew li attwalment qed jiġu żviluppati għall-ħolqien ta’ ibridi għal Spanja u l-Ungerija. 64. Fl-istess data, il-Kummissjoni approvat ukoll l-akkwiżizzjoni ppjanata mill-kumpanija tal-oġġetti tal-konsumatur Anglo-Olandiża Unilever tan-negozji tal-kura tal-ġisem u tat-tindif tal-ħwejjeġ Sara Lee Corp tal-Istati Uniti, suġġetta għal kundizzjonijiet. L-investigazzjoni fil-fond tal-Kummissjoni wriet li l-amalgamazzjoni tagħti lil Unilever pożizzjoni ta’ tmexxija qawwija ħafna fl-għadd ta’ swieq tad-deodoranti billi tikkombina d-ditti tal-partijiet, speċjalment Sanex ma’ Dove u ma’ Rexona li bħalissa qed jikkompetu kontra xulxin. Sabiex jirrimedjaw dan it-tħassib, il-partijiet fl-amalgamazzjoni offrew li jbigħu d-ditta Sanex ta’ Sara Lee u negozju relatat fl-Ewropa. Numru ta’ deċiżjonijiet finali ta’ amalgamazzjoni skont is-sena u t-tip, 2005-2010 [pic] 1.4. Kontroll tal-għajnuna mill-Istat 65. Il-maġġoranza tal-għajnuna approvata fl-2010 relatata mal-objettivi orizzontali ta’ interess komuni Ewropew, bħall-kultura u l-konservazzjoni tal-wirt, il-koeżjoni reġjonali, il-protezzjoni ambjentali, ir-riċerka, l-iżvilupp u l-innovazzjoni u l-kumpens għal ħsarat ikkawżati minn diżastri naturali, minkejja l-għajnuna relatata mal-kriżi ekonomika u finanzjarja. L-Istati Membri għamlu użu wiesa’ tal-possibilitajiet offruti mir-Regolament għal Eżenzjoni Ġenerali Sħiħa (GBER)[56], fejn miżuri li jissodisfaw il-kriterji tiegħu jistgħu jingħataw mingħajr notifika minn qabel lill-Kummissjoni. Fl-2010, il-Kummissjoni ġiet infurmata dwar l-introduzzjoni ta’ 414-il miżura ġdida bħal din mill-Istati Membri. 66. Fit-termini tal-ammont ta’ għajnuna awtorizzat, il-figuri huma miġbura b’dewmien ta’ sena fl-Iscoreboards biannwali tal-għajnuna mill-Istat. L-għajnuna totali esklużi l-miżuri relatati mal-kriżijiet fl-2009 ammontat għal 0.62% tal-PGD jew EUR 73.2 biljun, f’livell kemxejn ogħla mill-2008 (0.58% tal-PGD). Bħala medja, 84% tal-għajnuna lill-industrija u s-servizzi kienet indirizzata lejn objettivi orizzontali ta’ interess komuni[57]. 67. 2010 kienet l-ewwel sena sħiħa bil-Pakkett ta’ Simplifikazzjoni fis-seħħ. Dan il-Pakkett jikkonsisti fil-Kodiċi tal-Aħjar Prattika[58], u n-Notifika dwar Proċedura Ssimplifikata[59], u t-tnejn li huma jimmiraw li jtejbu l-effettività, it-trasparenza u l-prevedibbiltà tal-proċeduri tal-għajnuna mill-Istat. L-ewwel riżultati tal-Kodiċi tal-Aħjar Prattika kienu ta’ inkoraġġiment, b’mod partikolari rigward it-trattament tal-ilmenti, b’żieda fin-numru ta’ lmenti infurmati dwar l-istatus tal-ilmenti tagħhom. Evoluzzjoni tal-għajnuna totali mill-Istat mogħtija minn Stati Membri bħala% tal-PGD fl-UE, 2004-2009[60] [pic] 1.4.1. Għajnuna mill-Istat orizzontali Għajnuna reġjonali 68. Skont il-linji gwida dwar l-għajnuna reġjonali nazzjonali għall- 2007-2013[61], il-Kummissjoni wettqet ir-reviżjoni tal-istatus tal-għajnuna mill-Istat u l-limitu tal-għajnuna tar-reġjuni ta’ effett statistiku li bbenefikaw b’mod transitorju minn status bħala żona megħjuna skont l-Artikolu 107(3)(a) sal-aħħar tal-2010. Bl-istess mod, il-Kummissjoni aċċettat tibdil fil-mapep nazzjonali tal-għajnuna mill-Istat reġjonali notifikati minn tliet Stati Membri (Franza, l-Irlanda u l-Italja) għal ċerti żoni eliġibbli għal għajnuna reġjonali fuq il-bażi tal-Artikolu 107(3)(c). 69. Il-Kummissjoni, fl-2010, approvat għajnuna reġjonali għal sitt proġetti kbar ta’ investiment. Erba’ minn dawn il-proġetti huma fis-settur fotovoltajku, tlieta fil-Ġermanja u wieħed fi Spanja[62], filwaqt li l-proġetti ta’ investiment oħra huma fl-industrija tal-mekkanika fil-Ġermanja u l-Italja[63]. Barra minn hekk, ħames miżuri ta’ għajnuna ad hoc favur intrapriżi uniċi għall-investimenti f’oqsma skont il-mapep ta’ Għajnuna Reġjonali 2007-2013 ġew approvati, kif ukoll għaxar skemi ta’ għajnuna reġjonali, li ħamsa minnhom huma rigward ir-reġjuni l-aktar imbiegħda. Fl-2010, il-Kummissjoni għalqet tliet investigazzjonijiet formali b’deċiżjoni pożittiva[64] u żewġ deċiżjonijiet negattivi li jikkonċernaw bonus ta’ SMEs illeġittimu favur Sovello AG[65], u miżura ta’ għajnuna mhux kompatibbli favur Fri-el Acerra[66] minħabba n-nuqqas ta’ effett ta’ inċentiv u kontribut reġjonali insuffiċjenti. Għajnuna ambjentali 70. Il-Kummissjoni approvat għadd ta’ miżuri li jappoġġjaw l-iffrankar tal-enerġija u l-produzzjoni tal-enerġija rinnovabbli skont il-linji gwida ambjentali tal-għajnuna[67]. Numru li dejjem jikber minn dawn in-notifiki kkonċernaw għajnuna individwali relattivament kbira (iktar minn EUR 7.5 miljun ta’ għajnuna għall-investiment għal kull impriża) u kienu suġġetti għal evalwazzjoni ekonomika ddettaljata bħala parti mill-approċċ iktar ekonomiku għall-analiżi tal-għajnuna mill-Istat. L-iskemi approvati kkonċernaw l-iktar għajnuna għall-enerġija rinnovabbli u għall-proġetti ta’ ġbir u ħżin tad-diossidu tal-karbonju. Riċerka u Żvilupp u Innovazzjoni 71. L-innovazzjoni ġiet imqiegħda fil-qalba tal-Istrateġija Ewropa 2020 u l-Inizjattiva Ewlenija fuq Unjoni ta’ Innovazzjoni[68] tiddeskrivi l-ħtieġa li jiġi mtejjeb il-finanzjament ta’ innovazzjoni fl-Ewropa biex tingħata spinta lill-prestazzjoni tagħha. Il-Qafas Komunitarju għar-riċerka u l-iżvilupp u l-innovazzjoni[69] jappoġġja dan l-objettiv billi jagħmilha eħfef għall-Istati Membri sabiex jimmiraw aħjar l-għajnuna mill-Istat lill-fallimenti rilevanti fis-swieq. Fl-2010, il-Kummissjoni approvat tnax-il skema ta’ għajnuna, b’baġit globali ta’ iktar minn EUR 5 biljun, fuq il-bażi ta’ dan il-Qafas, u ddeċidiet li tibda proċedura ta’ investigazzjoni formali rigward każ wieħed ieħor li sussegwentement ġie rtirat. Minn dawk il-miżuri, ħamsa kienu skemi puri ta’ Riċerka u Żvilupp, erbgħa kienu skemi orjentati lejn l-innovazzjoni u erbgħa kienu mħallta. Barra minn hekk, wara evalwazzjoni ekonomika fil-fond, il-Kummissjoni ddeċidiet li ma tqajjimx oġġezzjonijiet rigward għaxar għajnuniet innotifikati individwalment għal proġetti kbar ta’ Riċerka u Żvilupp li jirreferu għal proċessi ġodda għall-produzzjoni tal-bijometanu, l-użu ta’ materjali komposti għall-bini ta’ komponenti speċifiċi ta’ aerostruttura, u litografija għal strumenti semikondutturi. Barra minn hekk, hija mmonitorjat l-informazzjoni sottomessa dwar l-għajnuniet għall-52 proġett ieħor ta’ Riċerka u Żvilupp li qabżu EUR 3 miljun għalkemm mingħajr ma jaqgħu taħt id-dmir ta’ notifika individwali. 72. Barra minn hekk, 40 skema li tipprovdi għajnuna għal riċerka fundamentali, 91 għal riċerka industrijali u 86 għal żvilupp sperimentali ġew sottomessi taħt il-GBER. Il-GBER ġie użat ukoll mill-Istati Membri għal miżuri relatati mal-innovazzjoni, li 42 minnhom kienu relatati mad-drittijiet tal-proprjetà industrijali għall-SMEs, 21 għall-intrapriżi innovattivi żgħar, 24 għal servizzi ta’ innovazzjoni ta’ konsulenza u appoġġ, u ħdax għas-self ta’ persunal ikkwalifikat ħafna. Għajnuna għall-promozzjoni tal-kapital għal riskju 73. Fil-qasam tal-finanzjament kapital għal riskju għall-SMEs, il-Kummissjoni approvat seba’ miżuri taħt il-linji gwida tal-kapital għal riskju[70] b’baġit globali ta’ EUR 380 miljun. Minn dawk il-miżuri, tlieta ma kinux konformi mad-dispożizzjonijiet ta’ safe harbour u kienu suġġetti għal evalwazzjoni ddettaljata. Barra minn hekk, ħdax-il skema addizzjonali ta’ għajnuna ġew implimentati fl-2010 taħt il-GBER, li ċerti Stati Membri użaw dejjem aktar għal skopijiet tal-kapital għal riskju. 1.4.2. Għajnuna għas-setturi tal-faħam u agrikoli 74. Wara propożizzjoni mill-Kummissjoni f’Lulju 2010, il-Kunsill adotta deċiżjoni dwar għajnuna mill-Istat biex jiffaċilita l-għeluq tal-minjieri tal-faħam mhux kompetittivi[71] fl-10 ta’ Diċembru 2010 fid-dawl tal-iskadenza tar-Regolament attwali fl-aħħar tal-2010[72]. L-Istati Membri għandhom ikunu jistgħu jipprovdu għajnuna biex jappoġġjaw il-produzzjoni tal-faħam jekk ikun hemm pjan ta’ għeluq li l-iskadenza tiegħu ma testendix għal iktar mill-31 Diċembru 2018 u sabiex ikopru spejjeż eċċezzjonali (għajnuna soċjali, riabilitazzjoni tas-siti jew it-tneħħija ta’ drenaġġ) assoċjati mal-għeluq tal-minjieri sal-2027. 75. Il-Kummissjoni tevalwa l-għajnuna mill-Istat mogħtija lis-settur tal-agrikoltura u tal-foresterija fuq il-bażi tal-linji gwida għall-għajnuna mill-Istat fis-settur agrikolu u tal-forestrija mill-2007 sa 2013[73]. Fl-2010, 214 każ ġdid ta’ għajnuna mill-Istat ġie rreġistrat u 161 deċiżjoni ġiet adottata. 1.4.3. L-infurzar ta’ għajnuna mill-Istat mill-qrati nazzjonali 76. Skont studju reċenti[74], iktar u iktar każijiet jitressqu quddiem il-qrati nazzjonali. Fl-2010, il-Kummissjoni kompliet bl-isforzi tagħha biex ittejjeb is-sistema tal-infurzar tal-għajnuna privata mill-Istat fuq il-livell nazzjonali billi tiffoka fuq it-tisħiħ tal-komunikazzjoni mal-imħallfin nazzjonali. F’Ottubru 2010, hija ppubblikat manwal dwar l-“Infurzar tal-liġi dwar l-għajnuna mill-Istat tal-UE mill-qrati nazzjonali”[75] sabiex tgħin lill-imħallfin nazzjonali jittrattaw każijiet ta’ għajnuna mill-Istat. 1.4.4. Monitoraġġ ex-post tal-miżuri ta’ għajnuna mill-Istat 77. Sabiex jiġi żgurat l-infurzar effettiv tar-regoli tal-għajnuna mill-Istat, il-Kummissjoni nediet eżerċizzji regolari ta’ monitoraġġ ex-post mill-2006 għall-miżuri ta’ għajnuna mhux notifikati mogħtija taħt il-GBER jew taħt skemi approvati. Fl-2010, il-monitoraġġ ex-post inkluda miżuri koperti mill-GBER, kif ukoll għajnuna fil-forma ta’ kapital għal riskju, għajnuna fis-settur tat-trasport, għajnuna fil-qasam tal-broadband, għajnuna kulturali u għajnuna fis-settur tal-bini tal-bastimenti. Ir-riżultati tal-ewwel eżerċizzji juru li l-iskemi u BER jaħdmu b’mod sodisfaċenti. F’minoranza ta’ każijiet, ġew identifikati problemi sostantivi jew kwistjonijiet proċedurali. 1.4.5. Politika ta’ rkupru 78. Meta l-għajnuna illegali tiġi ddikjarata mhux kompatibbli, il-Kummissjoni hija intitolata li titlob għall-irkupru tagħha mill-Istat Membru li ta din l-għajnuna sabiex tirrestawra s-sitwazzjoni preċedenti tas-suq. L-ammont ta’ għajnuna illegali u mhux kompatibbli rkuprata żdied minn EUR 2.3 biljun f’Diċembru 2004 għal EUR 10.9 biljun f’Diċembru 2010[76]. Il-perċentwal ta’ għajnuna illegali u inkompatibbli li għad irid jiġi rkuprat naqas b’mod xieraq minn 75% għal 14%. 79. Sabiex tiżgura infurzar aħjar tad-deċiżjonijiet tagħha, il-Kummissjoni ressqet proċedimenti fl-2010 skont l-Artikolu 108(2)[77] fi tliet każijiet u skont l-Artikolu 260 (2)[78] f’każ wieħed, u b’hekk twassal għal 26 każ taħt litigazzjoni. Mill-aħħar tal-2010, il-Kummissjoni kellha 41 każ pendenti ta’ rkupru attiv. 2. Żviluppi settorjali 2.1. Servizzi finanzjarji 80. Il-kriżi finanzjarja u ekonomika fl-2010 kompliet tolqot lis-settur finanzjarju tal-UE. Il-qafas regolatorju temporanju stabbilit fl-2008 ġie estiż iktar sal-2011 taħt kundizzjonijiet iktar stretti. L-implimentazzjoni tiegħu kien l-enfasi ewlenija tal-infurzar tal-kompetizzjoni matul is-sena, b’mod partikolari fil-qasam tar-ristrutturar ta’ istituzzjonijiet finanzjarji appoġġjati[79]. 81. Madankollu, il-Kummissjoni żammet il-viġilanza tagħha fuq l-isfidi l-oħra tal-politika tal-kompetizzjoni li jaffettwaw lis-settur. Il-Kummissjoni għamlet l-impenji offruti mill-Visa Ewropa f’April 2010 legalment vinkolanti rigward il-Ħlas Interskambjali Multilaterali (MIF) tagħha għal tranżazzjonijiet immedjati ta’ kards ta’ debitu applikabbli għal tranżazzjonijiet transkonfinali fiż-ŻEE[80] u għal tranżazzjonijiet domestiċi fid-disa’ pajjiżi taż-ŻEE u għadd ta’ miżuri ta’ trasparenza[81]. Il-medja massima peżata tal-Ħlas Interskambjali Multilaterali tal-Visa Ewropa għal dawk it-tranżazzjonijiet se titnaqqas għal 0.2%, f’konformità mal-intrapriżi unilaterali preċedentement offruti minn MasterCard[82]. L-impenji ġew evalwati skont il-“metodoloġija tal-indifferenza tan-negozjant” li jimmira li jistabbilixxi l-MIFs f’livell li fih in-negozjanti jkunu indifferenti dwar jekk isirx il-ħlas bil-karta ta’ debitu immedjat jew bi flus kontanti. Il-Kummissjoni kkonkludiet li r-rata tal-MIF proposta mill-Visa Ewropa għandha ssir vinkolanti u għalqet il-proċeduri rigward l-MIFs speċifiċi koperti mill-impenji, filwaqt li l-bqija tal-każ (inklużi MIFs għall-karti ta’ kreditu) għadu għaddej. 82. Iż-Żona Unika ta’ Pagamenti bl-Euro (SEPA) kompliet tkun punt fokali importanti tal-promozzjoni tal-antitrust fil-qasam tas-servizzi finanzjarji fl-2010, b’mod partikolari permezz ta’ djalogu informali mal-Kunsill Ewropew tal-Pagamenti. Pereżempju, ġie ċċarat li l-iskemi tal-kards ta’ konformità tas-SEPA m’hemmx bżonn li jkopru t-32 Stat kollha tat-territorju tas-SEPA, u b’hekk l-iskemi l-ġodda jingħataw opportunità reali li jidħlu fis-suq. Barra minn hekk, il-Kummissjoni adottat proposta dwar l-istabbiliment ta’ rekwiżiti tekniċi għal trasferimenti ta’ kreditu u debiti diretti f'Euro[83] fis-16 ta’ Diċembru 2010. Din tinkludi dispożizzjonijiet li jipprojbixxu MIFs għal kull tranżazzjoni għad-Debitu Dirett tas-SEPA wara perjodu tranżitorju iżda li jippermettu MIFs għal tranżazzjonijiet miċħuda taħt ċerti kundizzjonijiet. 83. Fil-15 ta’ Settembru 2010, il-Kummissjoni ppreżentat proposta għal Regolament dwar derivattivi barra l-borża (OTC), kontropartijiet ċentrali u repożitorji tan-negozju li jinkludu diversi miżuri li jimmiraw biex jagħmlu s-swieq tad-derivattivi tal-OTC iktar sikuri u biex itejbu s-superviżjoni finanzjarja[84]. Dan jipprevedi qafas komuni għal kontropartijiet ċentrali (CCPs) fl-UE u jistabbilixxi l-kundizzjonijiet għall-istabbiliment ta’ arranġamenti ta’ interoperabbiltà bejn is-CCPs għal sigurtajiet ta’ flus. L-arranġamenti tal-interoperabbiltà għandhom jiġu milqugħa mill-perspettiva tal-kompetizzjoni peress li jagħtu lill-klijenti għażla u jippermettu lill-CCPs jikkonsolidaw il-volum ta’ approvazzjoni f’entità waħda. 84. Wara sentejn u nofs reviżjoni li tinvolvi l-atturi interessati kollha tas-suq u l-Awtoritajiet Nazzjonali tal-Kompetizzjoni, il-Kummissjoni, fl-24 ta’ Marzu 2010, adottat ir-Regolament għal Eżenzjoni Sħiħa[85] (BER) tal-assigurazzjoni l-ġdid dwar ftehimiet rigward kumpilazzjonijiet, tabelli u studji konġunti u l-kopertura komuni ta’ ċerti tipi ta’ riskji (pools) fis-settur tal-assigurazzjoni. Fil-BER il-ġdid, il-Kummissjoni ddeċidiet li ma ġġeddidx tnejn mill-erba’ tipi ta’ kooperazzjoni koperti taħt dik preċedenti, jiġifieri ftehimiet li jikkonċernaw il-kundizzjonijiet standard tal-politika u mekkaniżmi tas-sigurtà, li issa huma indirizzati mil-linji gwida Orizzontali l-ġodda adottati fl-2010. 85. L-attività mnaqqsa tal-amalgamazzjoni ppersistiet fl-2010 fis-settur finanzjarju. Il-Kummissjoni eżaminat każijiet fis-setturi tas-servizzi bankarji bl-imnut[86], il-ġestjoni tal-assi[87] u d-distribuzzjoni ta’ servizzi ta’ fondi mutwi[88]. Għadd ta’ każijiet irriżultaw mir-ristrutturar tad-deċiżjonijiet tal-għajnuna mill-Istat fil-kuntest tal-kriżi finanzjarja[89]. 2.2. Enerġija u l-ambjent 86. F’Novembru 2010, il-Kummissjoni ppreżentat l-istrateġija tagħha tal-enerġija għall-għaxar snin li jmiss fil-qafas tal-Inizjattiva Ewlenija tal-istrateġija 2020 dwar “Ewropa Effiċjenti fir-Riżorsi”[90]. Suq waħdieni miftuħ u kompetittiv fis-settur tal-enerġija għandu jikkontribwixxi għal provvista sikura u sostenibbli ta’ enerġija bi prezzijiet kompetittivi billi jinkoraġġixxi l-iżvilupp mgħaġġel ta’ enerġiji rinovabbli u billi jippromwovi l-iżvilupp ta’ teknoloġiji ġodda favur l-ambjent. 87. Fl-2010, il-Kummissjoni kompliet issegwi l-inkjesta tagħha tal-2007 fis-settur tal-enerġija, billi adottat erba’ deċiżjonijiet ewlenin dwar l-antitrust fejn il-Kummissjoni għamlet vinkolanti l-impenji proposti minn impriżi biex itemmu l-ksur. Dawn l-impenji huma mistennija li jkollhom impatt strutturali kbir fuq il-kompetizzjoni fis-suq intern tal-enerġija. 88. Fil-każ tal-Esklużjoni tal-Klijent tal-EDF[91], il-Kummissjoni kellha tħassib li EDF setgħet abbużat mill-pożizzjoni dominanti tagħha fi Franza billi kkonkludiet kuntratti ta’ provvista li eskludew is-suq minħabba l-ambitu, id-dewmien u n-natura esklussiva tagħhom u billi inkludiet ir-restrizzjonijiet fuq il-bejgħ mill-ġdid fil-kuntratti ta’ provvista tagħha. EDF offriet, għall-perjodu ta’ għaxar snin, sabiex tiżgura li fornituri oħra jkunu jistgħu jikkompetu għal 65% fuq medja tal-kuntratti tal-elettriku tal-EDF ma’ utenti industrijali kbar Franċiżi kull sena u li tillimita t-tul ta’ kwalunkwe kuntratt ġdid konkluż ma’ utenti industrijali kbar għal ħames snin. Barra minn hekk, l-EDF obbligat ruħha li tneħħi r-restrizzjonijiet kollha tal-bejgħ mill-ġdid fil-kuntratti ta’ provvista tagħha u biex tgħin lill-klijenti li jixtiequ jerġgħu jbigħu l-elettriku. Dawn l-impenji, ippjanati li jidħlu fis-seħħ fl-1 ta’ Lulju 2010, ġew posposti għall-1 Jannar 2011. 89. Fil-każ Svenska Kraftnät (SvK)[92], il-Kummissjoni kellha tħassib li SVK setgħet abbużat mill-pożizzjoni dominanti tagħha fis-suq tat-trażmissjoni tal-elettriku Svediż billi llimitat il-kapaċità ta’ esportazzjoni disponibbli fuq interkonnetturi sabiex ittaffi l-konġestjoni interna fuq in-netwerk tagħha u tirriserva l-elettriku domestiku għall-konsum domestiku. SvK offriet li topera s-suq Svediżz tal-elettriku abbażi ta’ għadd ta’ żoni flessibbli tal-appalt mill-1 ta’ Novembru 2011 ‘l quddiem. Dan jippermetti il-kummerċ fl-elettriku li jaġġusta ruħu għall-kapaċit ta’ trasmissjoni disponibbli permezz ta’ prezzijiet tas-suq aktar milli permezz ta’ miżuri arbitrarji. 90. F’E.ON Gas[93], l-investigazzjoni tal-Kummissjoni wriet li E.ON kien irriserva, fuq bażi fit-tul, l-akbar parti tal-kapaċità tat-trasport disponibbli fil-punti tad-dħul għan-netwerks tagħha tat-trażmissjoni tal-gass, u b’hekk potenzjalment impedixxa lil fornituri oħra tal-gass milli jkollhom aċċess fis-suq Ġermaniż tal-gass. Il-Kummissjoni waslet għall-fehma preliminari li r-riservi fit-tul setgħu kisru regoli tal-UE dwar l-abbuż tal-pożizzjoni dominanti fis-suq. E. ON impenjat ruħha li tirrilaxxa madwar 15% tal-kapaċita tal-pipeline fil-punti tad-dħul għan-netwerks tal-gass tagħha minn Ottubru 2010. Minn Ottubru 2015, E.ON se tkompli tnaqqas il-prenotazzjonijiet tal-kapaċità tagħha tad-dħul fil-grilja ta’ NetConnect fil-Ġermanja għal 50% u l-grilja ta’ E.ON għall-gass kalorifiku baxx għal 64% tal-kapaċita tal-pipeline. 91. Fil-każ ENI[94], il-Kummissjoni kellha tħassib li ENI setgħet abbużat mill-pożizzjoni dominanti tagħha fis-swieq tat-trasport tal-gass meta rrifjutat li tagħti aċċess lill-kompetituri għall-kapaċità disponibbli fin-netwerk tat-trasport, billi tat l-aċċess b’mod mhux prattiku u billi strateġikament illimitat l-investiment fis-sistema internazzjonali tat-trażmissjoni fil-pipeline ta’ ENI. ENI seta’ kellha wkoll l-inċentiva li teskludi r-rivali biex tipproteġi l-marġni tagħha fis-swieq downstream tal-provvista tal-gass. ENI impenjat ruħha għad-divestiment strutturali tal-attivitajiet internazzjonali tagħha tat-trasport għall-importazzjoni tal-gass fl-Italja mir-Russja u mill-Ewropa tat-Tramuntana. 92. Fil-kuntest tal-investigazzjonijiet miftuħa, il-Kummissjoni għadha qed teżamina għajnuna mogħtija fil-forma ta’ tariffi tal-elettriku rregolati fi Franza u Spanja. It-tariffi rregolati jistgħu jirriżultaw f’vantaġġi tal-prezz mhux dovuti għall-utenti finali tal-elettriku u joħolqu esklużjoni mis-suq. Fil-maġġoranza tal-Istati Membri, it-tariffi rregolati favur impriżi medji u kbar ġew aboliti jew qed jiġu mneħħija bil-mod. Franza se tneħħi b’mod gradwali tariffi rregolati għal intrapriżi medji u kbar fl-2015, fil-qafas ta’ riforma tas-suq tal-elettriku (loi Nome) li hija stabbilita biex tiġi implimentata mill-2011. Spanja aboliet dawn it-tariffi fl-2009. 93. Il-Kummissjoni approvat numru ta’ miżuri ta’ appoġġ għall-iffrankar tal-enerġija, il-produzzjoni tal-enerġija rinnovabbli u r-rimedjar ta’ siti kkontaminati skont il-linji gwida orizzontali ta’ għajnuna ambjentali[95]. B’mod partikolari, il-Kummissjoni awtorizzat għajnuna għal investiment għall-implimentazzjoni ta’ proċess innovattiv ta’ produzzjoni lil produttur Ġermaniż tal-azzar u għajnuna għal investiment lill-produttur Ġermaniż ieħor tal-azzar għall-implimentazzjoni ta’ proċess ta’ riċiklaġġ tal-gass li joħroġ fil-proċess tal-produzzjoni tal-azzar[96]. Il-Kummissjoni approvat għajnuna għal investiment għall-bini ta’ bojler tal-bijomassa fi Franza[97] u għall-kostruzzjoni ta’ impjant ta’ effiċjenza għolja tas-sħana kkombinata mal-elettriku fl-Awstrija[98]. Il-Kummissjoni awtorizzat ukoll għajnuna biex tirrimedja żewġ siti kkontaminati fl-Awstrija[99]. 94. Il-Kummissjoni ttrattat żewġ miżuri ta’ appoġġ individwali għal proġetti ta’ dimostrazzjoni tal-ġbir u ħżin tad-diossidu tal-karbonju (CSS) fuq skala industrijali. Il-Kummissjoni awtorizzat għajnuna għal investiment fi proġett ta’ dimostrazzjoni tas-CCS f’Rotterdam fejn CO2 minn ġenerazzjoni tal-enerġija huwa miġbur u maħżun f’żona tal-gass żvojtata[100]. Il-Kummissjoni approvat ukoll għajnuna għal investiment lil ġeneratur tal-elettriku Olandiż għal proġett li fih it-teknoloġija tas-CCS tiġi ttestjata fuq il-proċess tal-gassifikazzjoni tal-faħam[101]. 95. Fil-qasam tas-sigurtà tal-provvista tal-elettriku, il-Kummissjoni approvat għajnuna għall-bini ta' impjant tal-elettriku termali ta’ 400 MW fil-Latvja[102] fuq il-bażi ta’ għadd ta’ fatturi speċjali inklużi l-iżolament tas-suq tal-enerġija fil-Latvja, id-dipendenza dejjem akbar tal-Latvja fuq il-gass u l-għeluq tal-impjant tal-enerġija nukleari Litwan Ignalina fl-aħħar tal-2009. Il-Kummissjoni awtorizzat ukoll skema Olandiża li tuża tnaqqis fiskali biex tinkoraġġixxi l-investiment fl-esplorazzjoni u esplojtazzjoni ta’ żoni żgħar tal-gass fuq il-blata kontinentali Olandiża fil-Baħar tat-Tramuntana[103]. Hija awtorizzat skema ta’ għajnuna Spanjola intiża sabiex tikkumpensa l-ġeneraturi tal-elettriku għall-użu ta’ faħam indiġenu għal uħud mill-produzzjoni tagħhom bħala obbligu ta’ servizz pubbliku[104]. Filwaqt li d-Direrttiva tas-Suq tal-Elettriku[105] tippermetti lill-Istati Membri biex jieħdu tali miżuri għal raġunijiet tas-sigurtà tal-provvista, dawn huma suġġetti għal regoli ta’ għajnuna mill-Istat, b’mod partikolari l-qafas Komunitarju għall-għajnuna mill-Istat fil-forma ta’ kumpens tas-servizz pubbliku[106]. Il-Kummissjoni ma sabet ebda żball evidenti ta’ evalwazzjoni fil-ġustifikazzjonijiet li saru minn Spanja rigward id-definizzjoni tal-obbligu tas-servizz pubbliku u vverifikat li r-rekwiżiti kollha tal-qafas kienu sodisfatti. Barra minn hekk, peress li l-iskema għandha natura tranżitorja, Spanja wiegħdet li ma testendihiex lil hinn mill-2014; u impenjat ruħha wkoll li tiżgura l-konsistenza tagħha mar-regoli attwali u futuri tal-UE dwar l-għajnuna mill-Istat lill-industrija tal-faħam. 2.3. Komunikazzjonijiet Elettroniċi 96. Bħala parti mill-Istrateġija Ewropa 2020, il-Kummissjoni, fis-26 ta’ Awissu 2010 nediet l-Aġenda Diġitali tagħha għall-Ewropa[107]. Din tistabbilixxi l-prijoritajiet tal-Kummissjoni fil-qasam tal-ekonomija diġitali, fosthom il-ħolqien ta’ suq uniku għas-servizzi tat-telekomunikazzjoni. B’mod partikolari, hija tippreżenta l-għan tal-Kummissjoni li tneħħi d-differenza bejn it-tariffi tar-roaming u nazzjonali mill-2015. Hija tistabbilixxi wkoll mira ambizzjuża għal aċċess veloċi u veloċi ħafna għall-internet fl-Ewropa. 97. Fl-2010, irriżultat aktar kompetizzjoni effettiva minħabba l-infurzar tal-liġi tal-kompetizzjoni, ir-regolamentazzjoni tas-settur, l-iżviluppi teknoloġiċi u mudelli ġodda ta’ negozju li rriżultaw fi prezzijiet aktar baxxi għal servizzi ta’ komunikazzjoni elettronika u offerti ta’ servizz innovattiv. Rapport tal-Kummissjoni maħruġ f’Ġunju 2010[108] wera li s-swieq tat-telekomunikazzjoni tal-UE qed isiru aktar kompetittivi grazzi għall-gwida tal-Kummissjoni fil-proċess ta’ konsultazzjoni u reviżjoni taħt il-qafas regolatorju tal-UE għal komunikazzjonijiet elettroniċi. 98. Fil-każ Telekomunikacja Polska[109], il-Kummissjoni, fl-1 ta’ Marzu 2010, bagħtet Dikjarazzjoni ta’ Oġġezzjonijiet lill-operatur responsabbli Pollakk, li tikkonkludi b’mod preliminari li kien kiser l-Artikolu 102 billi abbuża mill-pożizzjoni dominanti tiegħu billi rrifjuta li jipprovdi aċċess b’remunerazzjoni għas-servizzi broadband bl-ingrossa tiegħu. 99. L-amalgamazzjoni tas-sussidjarji tar-Renju Unit ta’ France Télécom u Deutsche Telekom[110], approvata fl-1 ta’ Marzu 2010, enfasizzat l-importanza tal-pussess ta’ spettru fl-iżvilupp tan-netwerks tal-4G. L-investigazzjoni wriet li l-ispettru kontigwu kkombinat tal-partijiet jista’ jirriżulta li l-entità l-ġdida tkun l-unika operatur tan-netwerk ċellulari fir-Renju Unit li jista’ joffri servizzi tal-ġenerazzjoni li jmiss ta’ dejta ċellulari permezz tat-teknoloġija tal-Evoluzzjoni fit-Tul fl-aħjar veloċitajiet possibbli fit-terminu medju. Id-deċiżjoni ta’ approvazzjoni kienet għalhekk kundizzjonali fuq, inter alia , divestitura ta’ kwart tal-ispettru kkombinat tal-partijiet fil-medda 1800 MHz. 100. Sabiex tilħaq l-għanijiet tagħha li tilħaq kopertura veloċi tal-broadband għaċ-ċittadini Ewropej kollha u abbonamenti broadband ultra-veloċi għal mill-inqas 50% tad-djar Ewropej sal-2020, il-Kummissjoni evalwat u approvat l-użu ta’ għajnuna mill-Istat u tipi oħra ta’ finanzjamenti pubbliċi skont il-linji gwida tal-broadband[111] għal madwar EUR 1.8 biljun li ġġenera investimenti totali fin-netwerks broadband ta’ aktar minn EUR 3.5 biljun. 2.4. Teknoloġija tal-Informazzjoni u tal-Komunikazzjoni (ICT) 101. Prodotti u servizzi effiċjenti tal-ICT huma essenzjali għat-tkabbir intelliġenti ppreżentat bħala objettiv ewlieni tal-Istrateġija tal-Ewropa 2020. Il-preservazzjoni tal-opportunitajiet sabiex kumpaniji ġodda jidħlu fis-suq u sabiex l-atturi stabbiliti jkollhom sfida huwa essenzjali biex jintlaħaq il-potenzjal sħiħ tal-ekonomija diġitali. Il-kompetizzjoni tista’ tiġi mrawma permezz ta’ standards ta’ interoperabbiltà u effiċjenti peress li dawn tipikament jiffavorixxu d-dħul minn numru akbar ta’ atturi u jnaqqsu l-ispejjeż tal-innovazzjoni. 102. Fuq dan l-isfond, il-Kummissjoni mmirat li tipprovdi iktar gwida dwar il-ftehimiet ta’ standardizzazzjoni fil-linji gwida tagħha dwar ftehimiet ta’ koperazzjoni adottati fl-14 ta’ Diċembru 2010. Sabiex l-effetti pożittivi tal-istandardizzazzjoni jimmaterjalizzaw għal kollox, il-proċess li jistabbilixxi l-istandards għandu jkun trasparenti u aċċessibbli għall-atturi kollha interessati tas-suq. Barra minn hekk, id-detenturi tad-drittijiet tal-proprjetà intellettwali huma mħeġġa biex jimpenjaw ruħhom rigward liċenzji fuq termini ġusti, raġonevoli u mhux diskriminatorji (impenn FRAND) u jaderixxu magħhom b’mod effettiv biex jiżguraw l-aċċessibilità tal-istandard. 103. Fir-rebbiegħa tal-2010, il-Kummissjoni nediet żewġ investigazzjonijiet preliminari paralleli fil-prattiki tan-negozju minn Apple dwar l-iPhone[112]. Apple kienet għamlet is-servizz tat-tiswijiet bil-garanzija disponibbli biss fil-pajjiż fejn inxtara l-iPhone, li potenzjalment seta’ wassal għal kompartimentalizzazzjoni tas-suq taż-ŻEE. Apple llimitat ukoll it-termini u l-kundizzjonijiet tal-ftehim tal-liċenzja tagħha ma’ żviluppaturi indipendenti ta’ applikazzjonijiet li jeħtieġu l-użu ta’ għodda ta’ programmazzjoni nattivi tal-Apple u lingwi tas-softwer approvati għad-detriment ta’ softwer ta’ partijiet terzi. Dan seta’ finalment wassal biex ineħħi l-kompetizzjoni mill-applikazzjonijiet żviluppati għal applikazzjoni fuq pjattaformi mobbli oħra. Peress li Apple, f’Settembru 2010, iddeċidiet li tintroduċi servizzi transkonfinali tal-iPhone għal tiswija bil-garanzija fiż-ŻEE u biex tillaxka r-restrizzjonijiet fuq l-għodod ta’ żvilupp għall-applikazzjonijiet tal-iPhone, il-Kummissjoni ddeċidiet li tagħlaq iż-żewġ investigazzjonijiet. 104. Fis-26 ta’ Lulju 2010, il-Kummissjoni bdiet investigazzjonijiet formali dwar l-antitrust kontra IBM Corporation fuq il-bażi ta’ żewġ ksur differenti allegati ta’ regoli differenti dwar l-antitrust tal-UE relatati mal-abbuż ta’ pożizzjoni dominanti fis-suq għall-kompjuters ta’ qafas ewlieni[113]. L-investigazzjoni tiffoka fuq il-konnessjoni allegata li IBM għamlet biex tgħaqqad il-qafas ewlieni tal-ħardwer mas-sistema operattiva tal-qafas ewlieni tagħha u fuq il-prattiki ta’ esklużjoni allegati tal-IBM lejn fornituri kompetituri ta’ servizzi ta’ manutenzjoni tal-qafas ewlieni. 105. Fit-30 ta’ Novembru 2010, il-Kummissjoni bdiet proċedimenti formali kontra Google[114] bil-ħsieb li tkompli tinvestiga allegazzjonijiet li Google abbużat minn pożizzjoni dominanti fis-suq fit-tiftix onlajn, reklamar onlajn u l-intermedjazzjoni tar-reklamar onlajn, wara xi lmenti minn diversi fornituri tas-servizz tat-tiftix. 106. Microsoft bagħtet lill-Kummissjoni l-ewwel żewġ rapporti dwar l-implimentazzjoni tas-softwer Choice Screen li Microsoft aċċettat li tqassam lill-utenti tal-Windows fiż-ŻEE sabiex toffri għażla imparzjali bejn l-iktar web browsers użati[115]. Sal-aħħar ta’ Novembru 2010, iċ-Choice Screen kienet dehret iktar minn 270 miljun darba, u iktar minn 84 miljun web browser kien ġie ddawnlowdjat permezz tagħha. 107. Fil-21 ta’ Jannar 2010, il-Kummissjoni approvat l-akkwiżizzjoni ppjanata ta’ Sun Microsystems mill-Oracle Corporation, il-bejjiegħ ewlieni tas-softwer tad-database proprjetarja[116]. L-akkwiżizzjoni qajmet il-kwistjoni tal-effett kompetittiv ta’ prodotti ta’ softwer open source, bħad-database MySQL tas-Sun. Wara investigazzjoni tat-tieni fażi, il-Kummissjoni approvat l-akkwiżizzjoni mingħajr kundizzjonijiet. 108. Il-Kummissjoni approvat l-akkwiżizzjoni ta’ Tandberg minn Cisco[117] kundizzjonalment peress li l-investigazzjoni żvelat tħassib rigward is-suq għall-prodotti ta’ vidjokonferenzi ta’ livell għoli minħabba kwistjonijiet ta’ interoperabbiltà. Il-kundizzjonijiet inkludew id-divestiment tal-Protokoll dwar l-Interoperabbiltà tat-Telepreżenza żviluppat minn Cisco lil korp indipendenti tal-industrija biex tiġi żgurata l-interoperabbiltà u bejjiegħa oħra jitħallew jipparteċipaw fl-iżvilupp tagħha. 2.5. Midja 109. Fil-kuntest tat-tranżizzjoni għax-xandir diġitali, f’Novembru tal-2010, il-Kummissjoni bagħtet ittra ta’ avviż formali lill-awtoritajiet Franċiżi dwar il-liġi Franċiża tal-2007 li tagħti lix-xandara eżistenti tat-TV analoġika, il-possibbiltà li jiksbu stazzjon tat-TV nazzjonali addizzjonali fil-bidla diġitali. Fin-nuqqas ta’ provi konvinċenti li dawn ix-xandara tat-TV kisbu stazzjonijiet addizzjonali fuq il-bażi ta’ kriterji oġġettivi, trasparenti, mhux diskriminatorji u proporzjonati, il-Kummissjoni kkunsidrat li hija dehret li qed tikser il-liġi tal-UE[118]. 110. F’Settembru 2010, taħt il-proċedura ta’ ksur li għadha għaddejja dwar il-leġiżlazzjoni Taljana tax-xandir, l-Awtorità Taljana għall-Komunikazzjonijiet adottat kriterji u regoli mmirati biex jiżguraw li jiġu assenjati iktar frekwenzi li jirriżultaw mid-“dividend diġitali” lill-produtturi ġodda u kumpaniji iżgħar eżistenti. L-offerta għal dawn il-frekwenzi għandha tiġi mnedija fl-2011. 111. F’Diċembru 2010, il-Kummissjoni approvat l-akkwiżizzjoni minn News Corporation tal-operatur tal-pay-TV tar-Renju Unit British Sky Broadcasting (BSkyB)[119]. Il-Kummissjoni kkonkludiet li t-tranżazzjoni ma twassalx għal impediment sinifikanti għall-kompetizzjoni effettiva, bla ħsara għall-investigazzjoni mill-awtoritajiet kompetenti tar-Renju Unit dwar huwiex kompatibbli mal-interess tar-Renju Unit fil-pluralità tal-midja. 112. Il-Kummissjoni kompliet tapprova l-iffinanzjar mill-Istat għal xandara tas-servizz pubbliku fejn kemm il-mandat tas-servizz pubbliku u l-finanzjament jiġu stabbiliti bi trasparenza sħiħa u fejn il-finanzjament mill-Istat ma jaqbiżx dak li huwa meħtieġ biex tiġi sodisfatta l-missjoni tas-servizz pubbliku. Fl-20 ta’ Lulju 2010, il-Kummissjoni għalqet l-investigazzjonijiet formali fis-sistema ta’ finanzjament ġdida għal xandara tas-servizz pubbliku fi Franza u Spanja b’deċiżjoni pożittiva fid-dawl tat-tneħħija gradwali ta’ reklamar minn dawk il-ktajjen[120] u għalqet l-investigazzjoni fir-reġim eżistenti tal-finanzjament għax-xandara Olandiżi tas-servizz pubbliku, b’segwitu tal-emendi u l-impenji formali mill-Pajjiżi l-Baxxi[121]. 2.6. L-industrija farmaċewtika 113. Wara l-konklużjoni tal-inkjesta fis-settur farmaċewtiku fl-2009[122], il-Kummissjoni ħabbret ir-reviżjoni tal-hekk imsejħa “Direttiva ta’ Trasparenza” li tistabbilixxi regoli minimi għall-proċeduri ta’ prezzar u rimborż[123]. Ir-reviżjoni se teżamina modi biex tiġi mtejba t-trasparenza ta’ miżuri bħal dawn u biex jiġi evitat dewmien relatat mal-aċċess għas-suq, b’mod partikolari għall-mediċini ġeneriċi. Għadd ta’ Stati Membri (eż. Spanja, l-Italja jew l-Awstrija) ħadu wkoll rakkomandazzjonijiet mill-inkjesta tas-settur fuq it-titjib tal-aċċess għas-suq għall-mediċini ġeneriċi. 114. L-inkjesta tas-settur għamlet kontribut ukoll għall-momentum lejn l-adozzjoni tal-privattiva Komunitarja u s-sistema speċjalizzata tal-litigazzjoni tal-privattivi fl-Ewropa kif irrakkomandata u proposta mill-Kummissjoni. Fl-10 ta’ Diċembru 2010, il-Kunsill indika li koperazzjoni msaħħa hija l-unika mod sabiex ikun hemm progress fil-ħolqien ta’ sistema unifikata tal-privattivi tal-UE. Il-Kummissjoni ppreżentat proposta bħal din fl-14 ta’ Diċembru 2010[124]. 115. Il-Kummissjoni bdiet ukoll tissorvelja r-riżoluzzjonijiet tal-privattivi fl-UE[125]. Il-proporzjon tar-riżoluzzjonijiet ta’ privattivi fis-settur farmaċewtiku li huma potenzjalment problematiċi naqas għal 10% fil-perjodu bejn Lulju 2008 u Diċembru 2009 meta mqabbel ma’ 22% fil-perjodu kopert mill-inkjesta tas-settur (Jannar 2000-Ġunju 2008). Iż-żieda simultanja fl-għadd globali ta’ riżoluzzjonijiet ta’ privattivi miżjuda wriet li l-kumpaniji mhumiex ostakolati milli jikkonkludu riżoluzzjonijiet permezz tal-azzjoni kontinwa tal-infruzar tal-Kummissjoni. 116. Azzjonijiet ta’ infurzar differenti qiegħdin fis-seħħ bħala segwitu dirett għall-inkjesta tas-settur. Il-Kummissjoni qed tinvestiga ftehimiet ta’ riżoluzzjonijijiet ta’ privattivi konklużi minn Servier u għadd ta’ operaturi ġeneriċi għall-mediċina għall-ipertensjoni perindopril[126]. Fuq kwistjonijiet simili, il-Kummissjoni bdiet ukoll proċediment formali kontra l-impriża Daniża Lundbeck tal-farmaċewtiċi rigward il-mediċina antidepressanti tagħha citalopram[127]. 117. Is-settur farmaċewtiku wkoll sar ukoll prijorità għal numru ta’ Awtoritajiet Nazzjonali tal-Kompetizzjoni (NCA). Pereżempju, fir-Renju Unit, l-Uffiċċju tan-Negozju Ġust (OFT) ħareġ Dikjarazzjoni ta’ Oġġezzjonijiet lil Reckitt Benckiser fi Frar 2010 li ammetta l-ksur u aċċetta li jħallas multa ta’ GBP 10.2 miljun[128]. L-NCA Taljana bdiet investigazzjoni formali kontra l-kumpanija ta’ oriġini Pfizer rigward abbuż potenzjali tas-sistema tal-privattivi billi artifiċjalment ittawwal il-protezzjoni tal-privattiva għall-mediċina latanoprost. 118. It-tendenza ta’ konsolidazzjoni fis-settur farmaċewtiku kompliet kemm fis-segmenti ta’ oriġini kif ukoll dawk ġeneriċi tas-suq. Il-każijiet ewlenin li ġew eżaminati kienu Abbott/Solvay Pharmaceuticals, Teva/Ratiopharm u Novartis/Alcon[129]. Dawn il-każijiet ġew approvati fl-ewwel fażi b’impenji. Minħabba li l-kumpaniji farmaċewtiċi huma ta’ spiss attivi madwar id-dinja, il-proċeduri involvew koperazzjoni ma’ awtoritajiet oħra tal-kompetizzjoni madwar id-dinja. 2.7. Servizzi tal-kura tas-saħħa 119. Il-Kummissjoni adottat l-ewwel deċiżjoni tagħha dwar l-antitrust fis-suq tas-servizzi tas-saħħa li timponi multa ta’ EUR 5 miljun fuq l-Assoċjazzjoni Franċiza tal-Ispiżjara (ONP)[130]. Il-Kummissjoni kkundannat l-imġiba tas-suq ta’ ONP fis-suq Franċiż għall-ittestjar f’laboratorju kliniku. B’mod partikolari, hija stabbiliet li ONP illimitat it-tnaqqis possibbli tal-prezz għall-ittestjar kliniku u rrestrinġiet l-iżvilupp ta’ ċerti gruppi ta’ laboratorji bil-ħsieb li tipproteġi l-interessi ekonomiċi tal-maġġoranza tal-membri tagħha. 120. Matul l-2010, il-Kummissjoni eżaminat numru ta’ lmenti mressqa minn fornituri privati tas-servizzi tas-saħħa kontra trattament allegatament inġust tagħhom jew kontra kumpens potenzjalment eċċessiv ta’ sptarijiet pubbliċi. Dawn l-ilmenti normalment ġew minn operaturi fi Stati Membri bi swieq tal-kura tas-saħħa iktar miftuħa għall-kompetizzjoni ( eż . il-Belġju, Franza, il-Ġermanja u l-Pajjiżi l-Baxxi). 2.8. Trasport 121. Il-kriżi ekonomika tal-2009 kellha impatt sinifikanti kważi fis-setturi kollha tat-trasport iżda l-2010 irriżultat li kienet sena ta’ rkupru progressiva. Sa tmiem l-2010, il-prezzijiet fit-trasport bl-ajru u marittimu prinċipalment reġgħu lura għal livelli ta’ qabel il-kriżi. 2.8.1. Trasport bl-ajru 122. Fl-14 ta’ Lulju 2010, il-Kummissjoni għalqet każ ewlieni ta’ antitrust skont l-Artikolu 101 fis-settur tat-trasport bl-ajru billi għamlet impenji legalment vinkolanti offruti mill-British Airways, American Airlines u Iberia[131] bi tweġiba għat-tħassib tal-kompetizzjoni li jirriżulta mill-qbil tagħhom li jikkoordinaw il-prezzijiet, kapaċità, skedi, kummerċjalizzazzjoni u bejgħ u biex jaqsmu d-dħul fuq rotot transatlantiċi. Sabiex jindirizzaw il-problemi tat-tħassib dwar il-kompetizzjoni, it-tliet kumpaniji tal-ajru wiegħdu li jirrilaxxaw seba’ pari ta’ slots fl-ajruport London Heathrow jew London Gatwick fuq erba’ rotot, biex joffru kombinabbiltà u ftehimiet speċjali pro-rata u sabiex jipprovdu aċċess lill-kompetituri għal programmi tal-partijiet ta’ titjir ta’ spiss. Din id-deċiżjoni se tinvolvi benefiċċji sinifikanti għall-konsumaturi Ewropej billi jiġi żgurat li tinżamm kompetizzjoni suffiċjenti fit-titjiriet transatlantiċi, b’mod partikolari minn Londra. 123. Fl-2010, il-konċentrazzjonijiet tat-trasport bl-ajru kkostitwew punt fokali importanti fil-kontroll tal-amalgamazzjonijiet, li jirrifletti l-konsolidazzjoni industrijali attwali. Fl-14 ta' Lulju 2010, il-Kummissjoni approvat l-amalgamazzjoni bejn il-British Airways u l-Iberia wara investigazzjoni tas-suq li wriet li l-entit amalgamata se tkompli taffaċċja livell ta' kompetizzjoni suffiċjenti fit-trasport tal-passiġġieri u tal-merkanzija kif ukoll fl-operazzjonijiet fuq l-art[132]. Fis-27 ta' Lulju 2010, il-Kummissjoni approvat l-amalgamazzjoni ta’ United Airlines u ta' Continental Airlines li huma t-tnejn linji tal-Istati Uniti li jipprovdu trasport tal-passiġġieri u tal-merkanzija bi skeda bejn iż-ŻEE u l-Istati Uniti[133]. L-investigazzjoni tas-suq ikkonfermat in-natura komplementarja tan-netwerks transatlantiċi tagħhom. Fit-30 ta’ Lulju 2010, il-Kummissjoni fetħet investigazzjoni fil-fond dwar l-amalgamazzjoni ppjanata bejn Olympic Air Airlines u Aegean Airlines wara indikazzjonijiet inizjali li l-konċentrazzjoni proposta għandha twassal għal ishma tas-suq għoljin ħafna fuq numru ta’ rotot[134]. 124. L-eruzzjoni tal-vulkan Eyjafjallajökull fl-Islanda f’April 2010 ħolqot sħaba ta’ rmied vulkaniku li ksiet ħafna mill-Ewropa, minbarra l-arja fir-reġjun tal-Mediterran. Fl-4 ta’ Mejju 2010, il-Kunsill qabel li “jfakkar il-qafas legali eżistenti applikabbli għall-miżuri potenzjali ta’ appoġġ mill-Istati Membri” (Artikolu 107(2)(b) tat-TFUE) fil-konklużjonijiet tiegħu dwar ir-rispons tal-UE għall-konsegwenzi tal-isħaba ta’ rmied vulkaniku fuq it-trasport bl-ajru. Madankollu, ebda Stat Membru fl-2010 ma esprima l-intenzjoni tiegħu li jagħti għajnuna mill-Istat lill-industrija tat-trasport bl-ajru fil-kuntest msemmi hawn fuq. 125. Diversi għajnuniet mill-Istat għall-investimenti fl-infrastruttura tal-ajruport ġew approvati bħala kompatibbli mas-suq intern għall-ajruporti fir-Renju Unit (Derry Airport), fil-Finlandja (Vaasa airport u Oulu airport) u fil-Latvja (Riga Airport)[135]. Il-Kummissjoni għalqet ukoll il-proċedura ta’ investigazzjoni formali fil-ftehim konkluż sal-2016 bejn Bratislava Airport u Ryanair billi kkonkludiet li ma kien qed jingħata l-ebda vantaġġ lil Ryanair[136]. 126. Barra minn hekk, il-Kummissjoni fetħet proċeduri ta’ investigazzjoni formali fi Frar 2010 dwar l-aspetti tal-għajnuna mill-Istat ta’ self mogħti lil ČSA-Czech Airlines minn entità tal-Istat (Osinek) kif ukoll bħala liberazzjoni sussegwenti tal-kollaterali tas-self[137] u f’diversi miżuri mogħtija mill-awtoritajiet Ungeriżi biex jappoġġjaw Malév, it-trasportatur bl-ajru nazzjonali, fil-kuntest tal-privatizzazzjoni tiegħu u n-nazzjonalizzazzjoni sussegwenti[138] mill-ġdid f’Diċembru 2010. Finalment, f’Novembru tal-2010, il-Kummissjoni awtorizzat għajnuna ta’ salvataġġ fl-għamla ta’ faċilità ta’ self b’valur ta’ EUR 52 miljun sabiex it-trasportatur bil-bandiera Maltija[139] jindirizza problemi ta’ likwidità li qed tiffaċċja l-Air Malta sakemm pjan ta’ ristrutturar sod jiġi ppreżentat lill-Kummissjoni. 2.8.2. Trasport ferrovjarju u intern 127. Il-Kummissjoni adottat proposta għar-riformulazzjoni tal-ewwel pakkett ferrovjarju fis-17 ta’ Settembru 2010[140]. Il-proposta timmira li żżid il-kompetizzjoni fis-suq ferrovjarju billi ttejjeb l-aċċess għas-servizzi relatati mal-ferroviji bħal terminali u faċilitajiet ta’ manutenzjoni u billi ssaħħaħ is-setgħat tar-regolaturi ferrovjarji nazzjonali. 128. Fil-qasam tal-kontroll tal-għajnuna mill-Istat, fi Frar 2010, il-Kummissjoni adottat l-ewwel deċiżjoni tagħha li tapplika r-regolament il-ġdid dwar is-servizzi pubbliċi tat-trasport tal-passiġġieri li daħlu fis-seħħ fit-3 ta’ Diċembru 2009[141]. Il-Kummissjoni għalhekk għalqet il-proċedura ta’ investigazzjoni formali mibdija fl-2008 rigward il-kuntratti tas-servizz pubbliku tal-kumpanij Daniża ferrovjarja Danske Statsbaner (DSB)[142]. Hija sabet li l-kumpens imħallas mill-gvern Daniż kull sena lil DSB għall-ispejjeż imġarrba biex jintlaħqu l-obbligi tas-servizz pubbliku tagħha kien limitat għal dak li kien strettament meħtieġ biex jitħallsu dawk l-ispejjeż. Fis-26 ta’ Mejju 2010, il-Kummissjoni awtorizzat il-pjan tas-Société nationale des chemins de fer belges (SNCB) biex tirristruttura l-attivitajiet tagħha tal-merkanzija[143] u f’Diċembru 2010 awtorizzat għajnuna ta’ salvataġġ ta’ madwar EUR 128 miljun għal BDZ EAD, il-kumpanija ferrovjarja Bulgara tal-Istat li taħdem fis-swieq ferrovjarji tal-merkanzija u tal-passiġġieri[144]. 129. Fil-qasam tal-kontroll tal-amalgamazzjoni, bosta akkwiżizzjonijiet ġew approvati mill-Kummissjoni kondizzjonali għad-divestiment tal-attivitajiet f’ċerti swieq ġeografiċi, bħall-akkwiżizzjoni proposta ta’ operatur tal-ferrovija u x-xarabank Arriva plc tar-Renju Unit minn Deutsche Bahn[145] jew għal impenji biex jiġi żgurat aċċess effettiv għal parteċipanti ġodda, bħall-impriża konġunta “New Eurostar” bejn l-SNCF u l-London Continental Railways[146]. 2.8.3. Trasport marittimu 130. Fl-2010, il-Kummissjoni kompliet twettaq sforzi ta’ promozzjoni vis-à-vis pajjiżi terzi fil-qasam tal-antitrust marittima. Il-messaġġ konsistenti tagħha huwa li tippromovi r-regoli tal-antitrust ta’ ċerti konsorzja - koperazzjoni operattiva bejn trasportaturi tat-tbaħħir għas-servizz konġunt tat-trasport tal-merkanzija - li jipprojbixxu kull forma tal-istabbiliment tal-prezzijiet u ftehimiet tal-istabbiliment tal-kapaċitajiet. 131. F’Jannar 2010, l-Kummissjoni bdiet proċedimenti kontra l-iskema “Baltic Max Feeder” fejn is-sidien tal-bastimenti ta’ kontenituri kellhom l-intenzjoni li flimkien ikopru l-ispejjeż tat-tneħħija tal-bastimenti mis-servizz[147]. L-iskema ppjanata sussegwentement ġiet abbandunata u l-każ ingħalaq. 132. F’Jannar ukoll, il-Kummissjoni approvat għall-ewwel darba, għajnuna għat-tnedija ta’ proġett ta’ “Toroq fil-Baħar” fuq il-bażi kemm tal-linji gwida marittimi kif ukoll tal-linji gwida ta’ għajnuna kumplementari[148]. Il-proġett jikkonċerna l-istabbiliment ta’ konnessjoni marittima bejn il-port Franċiż ta’ Nantes-Saint Nazaire u l-port Spanjol ta’ Gijón[149] u jimmira li jinqabad bejn 3% u 5% tat-traffiku tat-triq li bħalissa għaddej mill-punent tal-Pirinej. 133. Rigward l-għajnuna mill-Istat għall-finanzjament tal-infrastruttura tal-port, il-Kummissjoni ddeċidiet li tniedi studju sabiex tiġbor informazzjoni sabiex tifhem aħjar il-funzjonament tal-portijiet u l-finanzjament pubbliku tal-infrastruttura tagħhom. Fuq il-bażi tar-riżultati tagħha, il-Kummissjoni se tkun f’pożizzjoni li tiddefinixxi metodu affidabbli għall-progress f’dak il-qasam. 2.9. Servizzi postali 134. Skont it-tielet Direttiva Postali[150], ħafna mill-Istati Membri se jkollhom iwettqu ftuħ sħiħ tas-suq billi jeliminaw kwalunkwe żoni riservati li jkun fadal sal-31 ta’ Diċembru 2010, b’estensjoni ta’ sentejn awtorizzat għal ħdax-il Stat Membru[151]. Il-proċess ta’ liberalizzazzjoni miexi ’l quddiem malajr u ċerti Stati Membri (l-Estonja, il-Finlandja, il-Ġermanja, il-Pajjiżi l-Baxxi, l-Isvezja u r-Renju Unit) diġà fetħu għal kollox is-swieq postali tagħhom qabel l-iskadenza. Minkejja l-progress li sar s’issa, il-kompetizzjoni ġenwina, notevolment fis-segment ta’ posta tal-ittri, għadha biss qed tibda titfaċċa. Huwa essenzjali li jiġi żgurat li l-kumpens possibbli riċevut mill-fornitur tas-servizz universali għall-għoti tas-servizz pubbliku jkun konsistenti mal-ispejjeż attwali tas-servizzi u ma jikkostitwixxix vantaġġ inġust sabiex jiżgura kundizzjonijiet indaqs bejn il-kompetituri u biex jippromwovi l-kompetizzjoni fis-servizzi postali. 135. F’dan il-kuntest, fl-2010, il-Kummissjoni kompliet l-investigazzjoni tagħha miftuħa fl-2007 fuq il-kumpens allegatament żejjed tad-Deutsche Post AG[152] għat-twettiq tal-obbligi ta’ servizz universali tagħha mill-1989 sal-2007. Wara l-konferma tal-annullament tad-deċiżjoni tal-Kummissjoni tal-2002 mill-Qorti tal-Ġustizzja[153], l-investigazzjoni li għadha għaddejja ssegwi, kif mitlub mill-Qorti tal-Ġustizzja, approċċ komprensiv li jinkludi s-servizzi universali kollha pprovduti minn Deutsche Post. 136. Fl-2010, il-Kummissjoni kompliet il-proċedura formali ta’ investigazzjoni tagħha miftuħa fl-2009 sabiex teżamina jekk ċerti miżuri favur l-operatur postali Belġjan De Post - La Poste humiex konformi mar-regoli tal-UE dwar l-għajnuna mill-Istat[154]. L-investigazzjoni attwali tal-Kummissjoni, mibdija fit-13 ta’ Lulju 2009, qed tipproċedi malajr bil-koperazzjoni attiva mill-awtoritajiet Belġjani u tikkonċerna għadd ta’ miżuri, inkluż il-kumpens mogħti mill-Belġju għall-kompiti tas-servizz pubbliku, injezzjonijiet tal-kapital, ħelsien mill-obbligi ta’ pensjonijiet, it-trasferiment ta’ bini u eżenzjonijiet mit-taxxa. 137. Permezz tad-deċiżjoni finali tagħha tas-26 ta’ Jannar 2010[155], il-Kummissjoni għalqet il-proċedura ta’ investigazzjoni formali li fiha kienet eżaminat għajnuna allegata mill-Istat mogħtija favur La Poste Franċiża fl-għamla ta’ garanzija Statali bla limitu li tirriżulta mill-istatus tal-liġi pubblika tagħha. Il-Kummissjoni ma kkontestatx il-missjoni tas-servizz pubbliku ta’ La Poste u lanqas il-proprjetà pubblika u l-kontroll tagħha fid-dawl tan-newtralità tar-regoli Ewropej dwar sistemi ta’ proprjetà applikabbli fl-Istati Membri. Madankollu, hija kkunsidrat li l-garanzija mill-Istat li tirriżulta mill-istatus speċjali ta’ La Poste rrappreżentat għajnuna mill-Istat inkumpatibbli u għandha titneħħa, li nkisbet permezz tat-trasformazzjoni ta’ La Poste f’kumpanija pubblika b’responsabbiltà limitata fl-1 ta’ Marzu 2010[156]. 2.10. L-industrija awtomobilistika 138. Fl-2010, is-settur tal-vetturi bil-mutur beda jirkupra mill-kriżi li laqtitu b’mod partikolarment iebes fl-2008 u 2009. Minbarra li jinżamm dan l-irkupru, l-isfidi futuri għall-industrija jinkludu t-tnedija ta’ karozzi iktar effiċjenti fir-riżorsi u t-tfassil ta’ netwerks ta’ distribuzzjoni li jeħtieġu livelli u żieda fil-kompetizzjoni internazzjonali. Il-kwistjonijiet potenzjali tal-kompetizzjoni jinkludu l-ġestjoni tar-ristrutturar neċessarju tas-settur u t-trawwim tal-iżvilupp ta’ karozzi “iktar ekoloġiċi” filwaqt li jinżammu kundizzjonijiet ekwi. 139. Fis-27 ta’ Mejju 2010, il-Kummissjoni adottat regoli ġodda tal-kompetizzjoni għal ftehimiet bejn il-manifatturi tal-vetturi u n-negozjanti awtorizzati tagħhom, dawk li jagħmlu t-tiswijiet u d-distributuri tal-ispare parts. Il-qafas il-ġdid japplika r-Regolament Vertikali ta’ Eżenzjoni Sħiħa adottat fl-20 ta’ April 2010 għal ftehimiet bħal dawn mill-2010 fir-rigward tas-swieq ta’ wara l-bejgħ, u l-2013 rigward is-swieq għall-bejgħ ta’ vetturi ġodda. Barra minn hekk, il-Kummissjoni adottat ir-Regolament 461/2010[157], li jistipula tliet klawżoli supplimentari iebsa rigward id-distribuzzjoni tal-ispare parts, u sett dettaljat ta’ linji gwida supplimentari għall-evalwazzjoni ta’ ftehimiet vertikali fis-settur[158]. Ir-regoli l-ġodda jirrappreżentaw reazzjoni flessibbli u proporzjonali mal-intensitajiet differenti tal-kompetizzjoni fuq is-swieq primarji u l-bejgħ wara s-swieq, u b’mod ġenerali jallinjaw ir-regoli applikabbli għall-ftehimiet bejn il-manifatturi tal-karozzi u n-negozjanti awtorizzati tagħhom, dawk li jagħmlu t-tiswijiet u d-distributuri tal-ispare parts mar-reġim ġenerali. 140. Fl-2010, 15-il amalgamazzjoni fl-industrija awtomobilistika ġiet innotifikata lill-Kummissjoni u kollha ġew approvati fl-ewwel fażi mingħajr impenji. L-akkwiżizzjoni ta’ Volvo Cars mill-kumpaniji Ċiniżi Geely u Daqing[159] kienet l-uniku każ li jinvolvi l-manifatturi tal-karozzi. 141. Is-settur awtomobilistiku kellu l-possibbiltà li juża l-miżuri eċċezzjonali ta’ appoġġ li jinsabu fil-Qafas Temporanju tal-Għajnuna mill-Istat sakemm l-iskemi approvati ma kinux ristretti għal din l-attività, iżda miftuħa għas-setturi kollha tal-ekonomija. B’mod partikolari, fi Frar 2010, il-Kummissjoni awtorizzat il-pjanijiet notifikati mill-Isvezja biex tipprovdi garanzija li tippermetti li Saab Automobile AB[160] ikollha aċċess għal self mill-Bank Ewropew għall-Investiment (BEI) għal proġett ta’ investiment li jiswa EUR 1 biljun relatat inter alia mal-effiċjenza tal-fjuwil u s-sikurezza tal-karozzi. Fis-16 ta’ Diċembru, il-Kummissjoni awtorizzat garanzija komparabbli mill-Isvezja sabiex Volvo Cars Corporation ikollha aċċess għal self ta’ EUR 500 miljun mill-BEI sabiex tiffinanzja attivitajiet ta’ riċerka u inġinerija relatati mal-effiċjenza tal-fjuwil u s-sikurezza fit-toroq[161].. 2.11. Katina tal-provvista tal-ikel 142. F’Lulju 2010, il-Kummissjoni waqqfet il-Forum ta’ Livell Għoli għall-Funzjonament Aħjar tal-Katina tal-Provvista tal-Ikel[162]. Dan il-Forum b’mod partikolari se jindirizza prattiki kummerċjali inġusti li jirriżultaw minn żbilanċi kuntrattwali u differenzi fis-setgħa ta’ negozjar bejn il-fornituri u x-xerrejja. Dawn il-prattiki, li għandhom jiġu distinti minn prattiki antikompetittivi, normalment jaqgħu taħt kuntratt nazzjonali jew liġijiet kummerċjali. 143. Diversi sfidi potenzjali tal-kompetizzjoni madankollu qed jaffettwaw il-katina tal-provvista tal-ikel fl-Ewropa. Il-Sottogrupp tal-Ikel ECN kompla jservi bħala qafas operazzjonali għal diskussjoni u koordinazzjoni fost l-Awtoritajiet Nazzjonali tal-Kompetizzjoni (NCAs) dwar dawn il-kwistjonijiet. Numru sinifikanti ta’ NCAs wettqu b’mod attiv inkjesti fl-ikel u fis-setturi tal-imnut. 144. Ingħatat attenzjoni speċjali lis-settur tal-ħalib fid-dawl tad-diffikultajiet iffaċċjati mill-bdiewa tal-ħalib matul il-kriżi riċenti tal-ħalib. Skont ir-rakkomandazzjonijiet tal-Grupp ta’ Livell Għoli dwar il-Ħalib, il-Kummissjoni adottat proposta leġiżlattiva[163] f’Diċembru 2010 dwar ir-relazzjonijiet kuntrattwali fis-settur tal-ħalib. Il-proposta tippermetti negozjati ta’ negozjar kollettivi minn organizzazzjonijiet tal-produtturi ta’ bdiewa tal-ħalib suġġett għal ċerti limiti bbażati fuq is-sehem tagħhom ta’ volumi tal-produzzjoni tal-ħalib fl-UE u nazzjonali. Il-proposta tipprovdi wkoll “klawżola ta’ sigurtà”, li tippermetti lill-NCA kompetenti jew lill-Kummissjoni tiddeċiedi li n-negozjati minn organizzazzjoni tal-produtturi ma jistgħux iseħħu meta dawn jillimitaw il-kompetizzjoni b’mod sever jew meta dawn jimponu dannu serju fuq il-proċessuri tal-ħalib, b’mod partikolari l-SMEs. 3. In-Network Ewropea għall-Kompetizzjoni u l-Kooperazzjoni mal-Qrati Nazzjonali 145. Fl-2010, in-Network Ewropea għall-Kompetizzjoni (ECN) kompliet tkun forum attiv ħafna għal diskussjoni u skambju ta’ prattiki tajba fuq l-infurzar tar-regoli tal-UE dwar l-antitrust f’27 Stat Membru. Il-Kummissjoni ġiet infurmata skont l-Artikolu 11(3) tar-Regolament 1/2003[164] dwar 158 investigazzjoni ta’ każijiet ġodda mibdija mill-Awtoritajiet Nazzjonali tal-Kompetizzjoni (NCA) fl-2010, inter alia fis-setturi tat-trasport, l-enerġija, il-manifattura, il-midja u s-setturi tat-telekomunikazzjoni. Barra minn hekk, in-numru ta’ deċiżjonijiet ta’ infurzar irrappurtati mill-NCAs u riveduti mill-Kummissjoni żdied b’36% meta mqabbel mal-2009. Bħal fis-snin preċedenti, fl-2010, il-Kummissjoni ma bdiet l-ebda proċedimenti bil-ħsieb li tiżgura koerenza fit-teħid tad-deċiżjonijiet. 146. Il-Kummissjoni wieġbet għal żewġ talbiet minn qrati nazzjonali (Spanja u l-Belġju) skont l-Artikolu 15(1) tar-Regolament 1/2003 li jippermetti li l-imħallfin nazzjonali jitolbu lill-Kummissjoni għal informazzjoni fil-pussess tagħha jew għal opinjoni dwar kwistjonijiet li jikkonċernaw l-applikazzjoni tar-regoli tal-kompetizzjoni tal-UE. 147. Il-Kummissjoni ppreżentat osservazzjonijiet bil-miktub fi tliet każijiet skont l-Artikolu 15(3) tar-Regolament 1/2003. L-osservazzjonijiet ġew ippreżentati lill-High Court tal-Irlanda rigward il-kundizzjonijiet tal-Artikolu 101(3) tat-TFUE b’enfasi partikolari fuq ftehimiet ta’ ristrutturar dwar it-tnaqqis tal-kapaċità, lill-Qorti Suprema tar-Repubblika Slovakka rigward l-applikazzjoni tal-kontinwità ekonomika ta’ impriżi u l-effettività tal-multi u lill-Qorti Suprema Olandiża dwar it-tnaqqis mhux fiskali tal-multi. 148. Il-Gruppi ta’ Ħidma dwar il-ftehimiet orizzontali u dwar ir-restrizzjonijiet vertikali kienu partikolarment attivi din is-sena fil-kuntest tar-reviżjoni tar-Regolamenti ta’ Eżenzjoni Ġenerali korrispondenti u l-linji gwida ta’ akkumpanjament. Grupp ta’ Ħidma dwar l-Amalgamazzjonijiet ġie stabbilit ukoll. 149. Fl-2010, l-ECN nediet pubblikazzjoni għall-attenzjoni tal-komunitajiet legali u tan-negozju kif ukoll ta’ organizzazzjonijiet tal-konsumaturi u akkademiċi, ir-Rapport tal-ECN, li għandu l-għan li jżid l-għarfien pubbliku dwar l-attivitajiet imwettqa mill-ECN. 4. Attivitajiet internazzjonali 150. Il-Kummissjoni kompliet iżżomm rwol ewlieni fin-Netwerk Internazzjonali tal-Kompetizzjoni (ICN), notevolment permezz tal-involviment tagħha fil-“Proġett tat-Tieni Deċennju” tal-Grupp ta’ Tmexxija li jirrifletti fuq il-futur tal-ICN fl-ekonomija globalizzata. Il-Kummissjoni kkontribwiet għall-ħidma tal-Kumitat tal-Kompetizzjoni tal-OECD kollha u pparteċipat fi tliet sessjonijiet li saru fl-2010. Hija ħadet sehem ukoll fis-Sitt Konferenza ta’ Reviżjoni tal-Konferenza tan-Nazzjonijiet Uniti dwar il-Kummerċ u l-Iżvilupp. 151. Bħal fis-snin preċedenti, il-koperazzjoni mal-awtoritajiet Amerikani kienet intensiva u l-Kummissarju għall-Kompetizzjoni ltaqa’ regolarment mal-kontropartijiet Amerikani tiegħu, il-President Jon Leibowitz tal-FTC u Christine Varney, l-Assistenta tal-Avukat Ġenerali. Għadd ta’ każijiet importanti dwar l-antitrust u l-amalgamazzjonijiet investigati fl-2010 affettwaw kemm is-swieq tal-UE u dawk Amerikani. L-Aħjar Prattiki bejn l-UE u l-Istati Uniti dwar il-koperazzjoni fir-reviżjoni tal-amalgamazzjonijiet wrew li huma qafas utli pereżempju fil-każijiet Cisco/Tandberg u Novartis/Alcon. 152. F’Diċembru 2010, il-Kunsill ta mandat lill-Kummissjoni biex tinnegozja ftehim dwar koperazzjoni fi kwistjonijiet ta’ kompetizzjoni mal-Konfederazzjoni Svizzera. Dan il-ftehim għandu jkun ibbażat fuq il-ftehimiet konklużi s’issa mal-Istati Uniti, il-Kanada, il-Ġappun u l-Korea u jista’ jinkludi wkoll dispożizzjonijiet dwar l-iskambju ta’ informazzjoni kunfidenzjali. 153. Il-koperazzjoni maċ-Ċina baqgħet tkun prijorità fl-2010. Minbarra d-diskussjonijiet regolari dwar il-liġi kontra l-monopolju u l-leġislazzjoni ta’ implimentazzjoni tagħha, ġew diskussi kwistjonijiet relatati ma’ każijiet konkreti matul iż-żjarat ta’ livell għoli f’Beijing u Brussell rispettivament. 154. Koperazzjoni teknika mill-qrib bejn id-DĠ għall-Kompetizzjoni u l-Kummissjoni tal-Kompetizzjoni tal-Indja kompliet fl-2010, b’mod partikolari fl-oqsma ta’ ftehimiet restrittivi, l-abbuż tad-dominanza u kontroll tal-amalgamazzjonijiet. 155. Id-DĠ għall-Kompetiz